Xabier Amurizaren ibilbidea, igandean — Bertsozale Elkartea\n2016ko udaberrian iragarri zuen Xabier Amurizak bertso plazetatik erretiratuko zela. Agur horren aitzakian, Andoni Egaña gidari hartuta, Amurizaren bizitzaren errepasoa egin genuen Hitzetik Hortzeran handik zenbait hilabetetara, eta igande honetan eskainiko dugu saio hori bera.\nIbilbide oparoa izan du Xabier Amurizak, bai bertsotan, eta baita bestelako alorretan ere. Zer kontatu ugari izateaz gain, kontalari aparta ere bada; bere bizitzako pasarteekin eta bertso onenekin ondutako saioa da igandean eskainiko dena.\nOsabaren akordeoian iritsitako haurra\nGaur egun hizlari bikaina bada ere berandu hasi omen zen hizketan Xabier Amuriza. Amak bertso zaharrak kantatzen harrapatu zuen arte ez omen zuen ahorik zabaldu. Ipuin gisa kontatzen zioten haurrak Paristik zetozela, baina osabaren akordeoian iritsi zela bera etxera. Bizkargin kantatu zuen bat-batean lehenengoz 7 urterekin. Gaztaroan seminarioan egon zen ikasle modura, eta bertsoei esker ihes egin zuen hango diziplina zorrotzetik.\nSeminariotik beste itxialdi baterako jauzia eman zuen gero, Zamorako kartzelan urteak igaro baitzituen. Bertan landu zituen gerora bertsolaritza irakasteko modua irauli zuten Hiztegi errimatua eta Hitzaren kirol nazionala liburuak 70eko hamarkada bukaeran. Bertso-eskolak sortzen hasiak ziren ordurako, eta Amuriza buru-belarri murgildu zen Frankismo ondorengo zurrunbiloan.\n1980ko eta 1982ko Bertsolari Txapelketa Nagusietan txapela jantzi zuen Donostiako Balda pilotalekuan. Baina polemika ere ekarri zuten txapel haiek, bertsogintzara ere aldaketa ekarri baitzuen bai doinuetan, bai edukietan eta baita bertsoa ulertzeko moduetan ere. Iraultza horren emaitza da Andoni Egaña bera ere, eta hunkituta ariko dira biak garai haien inguruan, Baldako harmailetan eserita.\nAzkeneko plaza Altzon egin zuen Xabier Amurizak, Miren alaba bertsokide zuela. Azkeneko saio hartaz ere ariko dira saioko protagonistak, Altzon bertan.\n15:00etatik aurrera, igandean, ETB1en.\nXabier Amuriza, Andoni Egañak elkarrizketatu zuenekoan.


Boroa burutik kendu ezinik — Eibar.ORG | Eibarko peoria\nHemen zaude: Hasiera / Blogak / Harrikadak / Boroa burutik kendu ezinik\nBoroa burutik kendu ezinik\nMikel Iturria 2005/01/29 14:15\nIrakurri duzue gaurko prentsa? Internet bidez enteratu naiz Boroako zentral madarikatuan izandako isurketaz. Herriari hitza emateaz berba egiten dutenek, ez zioten ba bere garaian Zornotzako herriari kasurik egin. Proiektu estrategikoak, konpai.\nDuela hilabete batzuk, herritarren borroka zentral hori eraikitzearen aurka bizi-bizi zegoenean, lagun batzuekin hurbildu ginen larunbat goiz batean Zornotzan antolatu zen manifestaziora, gero Bilbon bazkaria genuela aprobetxatuz. Gaur goizean egun hartaz gogoratu naiz Garan irakurri dudanean istripuarena\nLakuako Ingurumen Sailak Boroako zentralean izandako isuria "oso toxikoa" dela egiaztatu du. Zentralean izandako hutsegite baten ondorioz, 110 mila litro toxiko isuri ziren Zornotzako San Pedro errekara. Bizkaia Energia enpresa kudeatzaileak erdia baino ez zuen batu. Zornotza Bizirik plataformako kideek, isuri honekin zentralak duen arriskua agerian geratu dela salatu dute.\nZORNOTZA.- Nitrito sodikoa, Karbonato sodikoa, Azido zitrikoa eta desengrasante baten nahasketaz sortutako isuri toxikotik 110 metro kubiko (110 mila litro) barreiatu ziren atzo Zornotzako San Pedro errekan, Boroako zentral termikoan izandako matxura bat zela medio.\nIngurumen Sailak egiaztatu duenez, isuria "oso toxikoa" da eta kalteen adinako zigorra jarriko diola Energia Bizirik, zentraleko enpresa kudeatzaileari aurreratu du. Enpresa berak onartu du, 60.000 litro baino ez dituela batu eta gainontzekoa errekan barrena joan dela, Ibaizabaleraino ailegatuz.\nZornotza Bizirik plataformako kideek, gertakizun honen ondotik zentralak kutrsadura atmosferikoa eragiten duela garbi geratu dela azpimarratu dute eta era berean inguruko erreka eta ibaietan.\n"Hau inposaketa bat izan zen eta orain agerian geratu da zeinen arriskutsua den Boroako zentrala eta zenbaterainoko kutsadura eragin dezakeen", salatu dute.\nAldi berean, otsailaren 26an egingoo duten manifestaldirako deialdia gogora ekarri dute -13. manifestaldia-, Boroako zentrala itxi dezaten exijituz.\nIrungoa naiz ni. Han, Gaintxurizketa inguruan egin behar dute Zaldunbordako errauskailu deritzotena.\nDonostian bizi naiz ni. Hemen, Aritzeta inguruan, badago beste proiektu bat beste errauskailu bat martxan jartzeko.\nLurrari galdetu beharko diogu ea prest ote dagoen gu agoantatzeko (lurraren autodeterminazioa). Azken batean gu baino eskubide historiko gehiago ditu berak.\nZornotzarra naizen aldetik, poztekoa da jakitea(egoera eta gertaera lotsagarria bada ere) zornotztik kanpora ere norbait gure arazoaz arduratzen dela. Eskerrik asko inposaketen aurka gauden zornotzarron partez (edo neure partez behintzat)! Ea zuen inguruan zorte hobea duzuen eta ez dizueten holako munstrorik eraikitzen!


Ipar Atlantikoko zabor orbana - Wikipedia, entziklopedia askea.\nIpar Atlantikoko zabor orbana\nBost zurrunbilo ozeaniko handienak.\nIpar Atlantikoko zabor orbana (North Atlantic Garbage Patch) giza hondakinak biltzen den Ipar Atlantikoko eremu bat da. Orbana 32 ºN paraleloan dago, gutxi gorabehera Atlanta (Georgia, Ameriketako Estatu Batuak) hiriaren parean, 22 ºN-tik 38 ºN-ra paraleloetan zabaltzen da. Zabor orbana berriki aurkitua izan da, 2010ean, eta Ipar Atlantiko zurrunbiloarekin lotura zuzena du. Dagoeneko, orbanak luzerako ehunka kilometro ditu. Orbanak kilometro karratuko 200.000 zabor-zatien dentsitatea du, guztiak itsas gainean flotatzen.   Urtaroen arabera eta, baita ere, zenbait fenomeno klimatikoen ondorioz, esaterako El Niño fenomenoa, orbana lekuz aldatzen da, 1.600 kilometro eta oraindik are urrutirago, Ameriketako Estatu Batuetako National Oceanic and Atmospheric Administration - NOAAren arabera. Mundu osoan arazoa hartzen ari den dimentsioaren aurrean "Zazpigarren kontinente"az hasi da hitz egiten.\nZonaldean zamatu diren zaborrak neurtzeko 5 Gyres project bidez  2010ko urtarrilean espedizio bat zonaldera hurbildu zen. Tlade horrek 35 lagin hartu zituen hiru mila miletan, St. Thomas, Bermuda eta Azoreak artean. Sea Education Society (SEA) elkarteak, bestetik, 7.000 ikasle inguruko laguntzaz, 1986tik 2008 arte, sare finak erabiliz, 6.100 tokietan plastikoa jaso du. Datu horiekin, Ipar Atlantikoaren zurrunbiloan Ozeano Bareko zabor orbanean aurkitu duten "uharte"aren antzekoa topatu dute.\n↑ La Vanguardia, 2010ko abuztuaren 20\n↑ Scientists study huge ocean garbage patch\n↑ Scientists find giant plastic rubbish dump floating in the Atlantic\n↑ Plastic rubbish blights Atlantic Ocean\n↑ http://5gyres.org/ 5 Gyres project\nOzeano Bareko zabor orbana\n(Frantsesez) "Zazpigarren kontinente" espedizioa.\n(Ingelesez) Discovery News\n(Ingelesez) Zabor orbanaren argazkiak.\n(Ingelesez) Plastics at SEA: North Atlantic Expedition\nOrriaren azken aldaketa: 21 ekaina 2021, 23:20.


Aginte, kontrol eta mandoak: familia-harmoniaren alde | barretartia\nAginte, kontrol eta mandoak: familia-harmoniaren alde\nenero 2, 2013 · de barretartia\t· en Irakurtzeko.\t·\nElkarrekin bizitzen jartzen den bikote batentzat bada une bat beraien etorkizuna urte luzeetan (betirako ez baitago ezer) baldintzatuko duena: telebista erostea (erosten dutenek, alegia). Behin aparailu hau etxean sartuta, bi maitaleen arteko lehen botere neurketa garrantzitsua hasten baita: mandoaren kontrola (barkatu “urrutiko aginte” esapidea ez erabiltzea, baina oso zaila egiten zait, benetan).\nGaldera inozoa eman dezake oraindik gurasoekin bizi edota bakarrik bizitzen direnentzat, baina gainontzekoei galdetuz gero, “asuntua” ez dela hain barregarria konturatuko zarete. Kasu askotan etxeko bizitzaren erdigune bilakatzen den tresna honen jabetzak eztabaida ugari ez ezik (lau eztabaidatik bat arrazoi honengatik izaten omen da), banaketak ere ekarri dituelako. Gauzak horrela, familia-harmoniaren aldeko ahalegin bat egin nahi izan dugu eta hona hemen gai arantzatsu honi buruz egiten dugun ekarpena. Izan ere, zer gertatzen da biotako batek bakarrik kontrolatzen duenean ditxosozko mandoa?\nEra honetako pertsonak Homo Gollumensis bezala identifikatzen dira. Bikotekide batentzako (A bikotekidea deituko diogu) mandoa bere gorputzaren luzapen bat da. Etxera sartu orduko hartzen du eta ohean sartu arte ez da 10 zentimetroko erradio batetik aldenduko. Hil ala biziko kontua da berarentzat, berak erabakitzen du zer ikusten den eta inoiz beste bikotekideak (B deituko diogu) aparailu ditxosoa ukitzen badu, oso normala izan daiteke sukarra izatea, dar-darrean jartzea eta ahotik txistua botatzen hastea kontrola eskuratzeko zure gainera etorri aurretik. Telebistako kontrola berea da eta kitto (nire altxoooooooorra).\nBadirudi egoera honen aurrean B bikotekideak ezin duela askorik egin, egoera etsipenez hartzea baizik. Bada ez! Gure gomendioa behin erabakia hartu ondoren, irmotasun eta pazientzia handiarekin, egunero mandoa pixkanaka gordetzea litzateke. Hau da, lehen egunetan ordu erdiz ezkutatuko diogu, hurrengoetan ordu bete e.a. azkenean kontrolik gabe egoteaz ohitzen den arte. Kasu hauetan, B bikotekidearen integritate fisikoa jokoan ez jartzeko, etxetik kanpora joango gara mando eta guzti. Bide hau hartuz gero, prest egon behar dugu A bikotekidearen oihuak, maldizioak, negarrak eta erreguak jasateko, baina denaren gainetik tinko mantendu behar dugu.\nBehin mandotik “desengantxatuta” dagoenean, bigarren faseari ekingo diogu: kontrola konpartitzen ikasteari, alegia. Hemen, hainbat ikasgai menperatu beharko ditu alta hartu aurretik, hala nola: “Nire bikotekideak ere badaki botoiak zertarako diren”, “Kate guztiek dituzte eskubide berdinak” edota “Gaur zuk egiten duzu zappinga, maitea”. Behin ezagutza hauek barneratuta, berriro ekin ahal izango diogu bikote-bizitza orekatu eta osasuntsu bati.\nNik lortu nuen. “klik, klik, klik”.\n← Urtezahar gauerako ariketak\nAtzetik joatea sobera →


'La promesa', heriotza duinaren aldeko dokumentala, Trintxerpen : Oarsoaldeko Hitza\n'La promesa', heriotza duinaren aldeko dokumentala, Trintxerpen\nMaribel Tellaetxeren bizitzako azken etapari buruzko dokumentala eskainiko dute ostiralean, 18:00etan, Trintxerpeko Alkateordetzako areto nagusian.\nMaribel Tellaetxeren familiak bizi behar izandako sufrimendua irudiztatu nahi izan du.\nFEC -Herritarren Europaren aldeko Fundazioa- Euskadik La Promesa dokumentala aurkeztuko du ostiralean (hilak 15) 18:00etan, Trintxerpeko Alkateordetzako areto nagusian. Heriotza duinerako eskubidearen lerrotik, Maribel Tellaetxeren gaixotasunaren prozesua eta bere bizitzaren amaierarako borondatea jasotzen du film laburrak.\nEmanaldiaren ondoren, Txema Lorente senarrak, Iñaki Olaizolak, antropologoa eta Derecho a Morir Dignamente elkarteko kideak, eta Arantza Gonzalezek, Ekarrekin Gipuzkoako batzarkideak, eztabaida batean parte hartuko dute.\nLa Promesak bizitza eskubide bat dela defendatzen du, ez betebehar bat; Tellaetxeren bizitzaren azken etaparen egunerokoa erakusten du, alzheimerrak jota senarraren eta seme-alaben zaintzapean egon zenekoa. Dokumentalak sari ugari lortu ditu Estatuko eta nazioarteko jaialdietan.\nDokumentalaren proiekzioak eta ondorengo eztabaidak leku mugatua izango dute, beraz, bertaratu nahi dutenek aurrez mezu bat bidali beharko dute e-posta bidez. Informazio gehiago eskura daiteke 622 10 40 72 telefono zenbakian -Juan Luis Merino-.


About: Lehen Txina-Japonia Gerra\nLehen Txina-Japonia Gerra (1894-1895), Txina eta Japoniaren arteko gerra bat izan zen, nagusiki Korearen kontrola lortzeko. Txineraz, Bigarren Txina-Japonia Gerratik bereizteko, Jiawu Gerra (甲午戰爭) izenaz da ezaguna, izen hori daraman txinatar urtean gertatu baitzen. 1895eko martxoan, bi herrialdeek, Shimonosekiko hitzarmena sinatu zuten, eta Txinak, Taiwan, Penghu uhartedia eta Liaodong penintsula Japoniari ematea onartzen du.\nLehen Txina-Japonia Gerra (1894-1895), Txina eta Japoniaren arteko gerra bat izan zen, nagusiki Korearen kontrola lortzeko. Txineraz, Bigarren Txina-Japonia Gerratik bereizteko, Jiawu Gerra (甲午戰爭) izenaz da ezaguna, izen hori daraman txinatar urtean gertatu baitzen. 1895eko martxoan, bi herrialdeek, Shimonosekiko hitzarmena sinatu zuten, eta Txinak, Taiwan, Penghu uhartedia eta Liaodong penintsula Japoniari ematea onartzen du. Baina, urte horretan bertan, Errusiak, Japoniaren hedapenak gune hartako bere interes geopolitikoak arriskuan jartzen zituela ikusita, Frantzia eta Britainia Handiaren laguntzarekin, japoniar gobernua presionatu zuten modu "adiskidetsuan", Shimonosekiko hitzarmenaren bidez lortutako abantailak berrikus zitzan. Japoniak, une horretan, bere burua, Errusiari aurre egiteko gai ikusten ez zuela, batez ere azken herrialde honek frantziarren eta britainiarren laguntza zuela jakinda, etsi egin zuen, eta, Errusiaren mesedetan, lortutako Liaodong penintsularen gaineko eta bertako Port Arthur gune estrategikoaren gaineko eskubideei uko egin behar izan zien. Gertaera honek, Japoniak, Shimonosekiko hitzarmenaren bidez lortutako gainontzeko lurraldeak mantentzen zituen arren, japoniarrengan mendeku nahi bizia sortu zuen. Hamar urte beranduago, ez zuten mendeku hori hartzeko aukera alferrik galduko Errusia-Japonia Gerraren bidez. (eu)\nJaponiarren garaipena; Qing dinastiaren entzutearen galera. * Joseondarren Korea Qing basailutzatik aske. * Korea japoniarren agindupean geratu zen.\nJaponiar gudarien argazkia\nGudu nagusiak eta gudarosteen mugimenduak\nLehen Txina-Japonia Gerra (1894-1895), Txina eta Japoniaren arteko gerra bat izan zen, nagusiki Korearen kontrola lortzeko. Txineraz, Bigarren Txina-Japonia Gerratik bereizteko, Jiawu Gerra (甲午戰爭) izenaz da ezaguna, izen hori daraman txinatar urtean gertatu baitzen. 1895eko martxoan, bi herrialdeek, Shimonosekiko hitzarmena sinatu zuten, eta Txinak, Taiwan, Penghu uhartedia eta Liaodong penintsula Japoniari ematea onartzen du. (eu)\nLehen Txina-Japonia Gerra (eu)\ndbr:Lehen Txina-Japonia Gerra\nwikidata:Lehen Txina-Japonia Gerra\ndbpedia-cs:Lehen Txina-Japonia Gerra\ndbpedia-de:Lehen Txina-Japonia Gerra\ndbpedia-el:Lehen Txina-Japonia Gerra\ndbpedia-es:Lehen Txina-Japonia Gerra\ndbpedia-fr:Lehen Txina-Japonia Gerra\ndbpedia-id:Lehen Txina-Japonia Gerra\ndbpedia-it:Lehen Txina-Japonia Gerra\ndbpedia-ja:Lehen Txina-Japonia Gerra\ndbpedia-ko:Lehen Txina-Japonia Gerra\ndbpedia-nl:Lehen Txina-Japonia Gerra\ndbpedia-pl:Lehen Txina-Japonia Gerra\ndbpedia-pt:Lehen Txina-Japonia Gerra\ndbpedia-wikidata:Lehen Txina-Japonia Gerra


Donostiako ostalaritzak laguntzak eska ditzake – Ekonomiaren KZ\nDonostiako Ekonomia Bultzatzeko zinegotzigoak astelehen honetan ireki du merkataritzarako eta ostalaritzarako laguntzak eskatzeko epea. Donostiako Sustapenaren bidez, PREK 2021en (Ekonomia Berreskuratzeko Plana) pakete espezifiko bat aktibatu da, 2.250.000 eurokoa guztira Gipuzkoako hiriburuko sektore horietarako.\nGehieneko zenbatekoak 14.900 eurora irits daitezke establezimendu bakoitzerako, baldin eta beren esku jarritako laguntza guztiak eskatzen badituzte: zuzeneko laguntzak, erosketa-bonuak eta emakumeak eta 45 urtetik gorakoak kontratatzeko laguntzak.\nMarisol Garmendia Ekonomia Bultzatzeko zinegotziak azaldu duenez, laguntza horien helburua da “jarduerari eustea, kontsumoa suspertzea eta enplegua bultzatzea 45 urtetik gorako pertsonen kolektiboan, Covidek eragindako krisiaren eragina gehien pairatzen ari diren bi sektoretan, hiriko merkataritzan eta ostalaritzan, esaterako”.\nLaguntzak Donostiako Sustapenaren webgunean izapidetu behar dira. Merkataritzarako eta ostalaritzarako laguntza zuzenen artean daude diru-sarrera falta arintzeko eta gastu finkoei aurre egiteko laguntza zuzenak, eta, bestetik, kudeaketa hobetzeko tresnak garatzeko eta ezartzeko laguntza zuzenak. Helbide fiskala Donostian duten eta Ekonomia Jardueren gaineko Zergan epigrafe jakin batzuetan alta emanda dauden merkataritzaren eta ostalaritzaren sektoreko enpresei zuzenduta daude.\nOstalaritzan, 9 langile baino gutxiagoko langileentzat 1.000 euro izango dira, eta gehienez 50 langilerentzat 1.200 euro. Baldintzetako bat izango da 2020. urteko ekitaldian % 40ko galerak izan izana 2019. urtearekin alderatuta.\nMerkataritzan, 6 langile baino gutxiagoko langileentzat, diru-laguntza 900 eurokoa izango da. Laguntza-oinarria honako kasu hauetan handituko da: % 15 terrazarik gabeko ostalaritzan edo hiru mahai bakarrik kanpoan; % 5 emakumeentzat; eta % 5 hiriaren ekialdean; Altza, Intxaurrondo, Miracruz-Bidebieta, Egia, Loiola eta Martutene.\nLaguntzek honako gastu hauek estaltzen dituzte: errentamendua, autonomoak, langileak, aseguruak, horniduren kostua, gestoria, etab. Establezimendu bakoitzak 1.500 euro jaso ditzake gehienez.\nOstalaritzako eta merkataritzako sektoreetan kontrataziorako laguntzak ere eskaintzen dira, 45 urtetik gorako emakumeen eta langabeen enplegu-sorrera sustatzeko. Kontratazio horien gehieneko zenbatekoa 8.400 eurokoa izan daiteke.\n← Elektrizitatearen prezioa % 42 igo da, Facuaren esanetan\nEuskal pentsiodunek iluntasuna salatu dute pentsioen negoziazioan →\n‘Ezagutu non sortzen den gure etorkizuna’ erakusketa Bilbon irailaren 12ra arte\n2021-09-02 2021-09-02 Libe García Kandina\nLan Sailak lan-erregulazioko espedienteak luzatzeko bilera deitu du


Sopelako Udala - Modak ingurumenean duen eraginari buruzko erakusketa bat izango da Sopelan, azaroaren 30ean\nSopela. Bizkaia. 2021ekourtarrilaren17a\nSopelako Udaltzaingoak OCR unitate mugikor bat esk...\nUdalak herriko berdeguneak eta bide publikoak mant...\nSopelak bat egin du Trafikoko Buruzagitza Zentrala...\nCOVIDari aurre egiteko prebentzio-neurri berriei b...\nSalmenta arautzeko ordenantza eta hilerriaren arau...\nHiru adingabe ikertuak aparkatutako ibilgailuetan ...\nPublikatuta 2021eko urtarrileko Sopela Gurea\nKilo bat haxix konfiskatuta Sopelako taberna batea...\nLudoteka eta Gaztelekua: 2021eko urtarrileko progr...\nSopelak, behin behinean, oinezkoen alde bihurtu du...\nZu hemen zaude: Hasiera Albisteak Modak ingurumenean duen eraginari buruzko erakusketa bat izango da Sopelan, azaroaren 30ean\nModak ingurumenean duen eraginari buruzko erakusketa bat izango da Sopelan, azaroaren 30ean\nSopelako Udalak bat egin du Bizkaiko Foru Aldundiak hondakinak prebenitzeko 2020ko Europako Astea ospatzeko antolatu duen kanpainarekin. Aurten, modaren iraunkortasunari buruzko kontzientziazioari buruz arituko da, “Etorkizuna janzten” lemapean.\nAzaroaren 30etik abenduaren 7ra bitartean, Udaletxeko plazan totem bat jarriko da, gaur egungo moda-kontsumoaren ereduak ingurumenean duen eraginari buruzko informazioarekin.\nInstalazioak informazioa eskainiko du modaren eta ehungintzaren egungo testuinguruari buruz, Bizkaian arlo horretan jasangarritasuna sustatzeko egiten ari diren ekimenei buruz eta jantzien bizitza luzatzeko edo bigarren erabilera emateko aholku batzuei buruz, besteak beste. Gainera, QR kode bat izango du, arropa modu arduratsuan erabiltzeko aholkuak dituen gida bat deskargatzeko.\nErakusketa Aldundiaren BEAZ eraikinean egon zen lehenik, eta Bizkaia osoan zehar ibiliko da, Sopelan hasiz eta hondakinak prebenitzeko Europako astean emandako mezua luzatuz.\nIraunkortasuneko azken albisteak\nIberre Institutuko ikasleak plastikoari aurre egingo diote aurten\n2020eko abenduaren 17a\nGaur eman saio hasiera 2020-2021 ikasturteko Eskola Agenda proiektuari Iberre institutuan. Ekogune Uribe Kosta Mankomunitateko ingurumen sailak lagunduta, erronka handiari egingo diote aurre: institutuan eta Sopelan plastikoen erabilera murriztu. Dagoeneko ekoordezkariak inkestak prestatzen ari dira, haien klasekideen artean plastikoaren erabilera ezagutzeko. Ikasturte osoan zehar ekintzak...\nSopela konpostaiarekin bat\n2020eko abenduaren 03a\nBa al dakizu zer den konpostaia, eta uste al duzu urratsa emateko unea heldu dela? Ekoarduratsua izan nahi duzu, eta zure hondakin organikoak etxean kudeatu nahi? Entzun al duzu gai horri buruz hitz egiten, eta ez dakizu nondik hasi? Sopelako udalean lagundu nahi zaitugu! Non egingo zenuke konpostaia? Zer hondakin botako zenuke? Inoiz konpostagailua izan duzu? Zer nolako esperientzia izan...\n2020eko azaroaren 26a\nSopelako Udalak bat egin du Bizkaiko Foru Aldundiak hondakinak prebenitzeko 2020ko Europako Astea ospatzeko antolatu duen kanpainarekin. Aurten, modaren iraunkortasunari buruzko kontzientziazioari buruz arituko da, “Etorkizuna janzten” lemapean. Azaroaren 30etik abenduaren 7ra bitartean, Udaletxeko plazan totem bat jarriko da, gaur egungo moda-kontsumoaren ereduak ingurumenean duen eraginari...\nGarbigune Mugikorra abuztuaren 17tik 21era, Akilino Arriola kalean kokatuko da\n2020eko abuztuaren 12a\nDatorren astean Garbigune Mugikorra instalatuko da Akiliono Arriola kalean (elizaren aurrean), abuztuaren 17tik 21era martxan izango dena. Birziklapenaren kontzeptua Bizkaiko herritarrentzat errazagoa eta hurbilagoa egitea. Hori da Garbigune Mugikorren helburua. Izan ere, asmoa da ohiko garbiguneetara joateko aukera emateaz gain, udal-mugarte barruan bertan ere egin ahal izatea. Bizkaiko Foru...\n2020eko uztailaren 29a. Sopelako Turismo eta Ingurumen sailek hondakinen aurrean zein den zure jarrera jakin nahi dute\n2020eko maiatzaren 06a. Altzariak eta tamaina handiko hondakinak biltzeko zerbitzua berriro aktibatu da\n2020eko apirilaren 14a. Bidegorriak eraikitzeko txapelketako ideiak aurkezteko epea amaitu da eta hauen ebaluazioa eta publikazioa atzeratu egingo da\n2020eko otsailaren 20a. Sopelako Udalak lau edukiontzi jarri ditu tapoien bilketa solidarioa egiteko\n2020eko otsailaren 06a. Publikatuta Sopelako 2019-2030 Udal Energia Plana\n2019eko abenduaren 27a. Bizimeta zerbitzua eten egingo da urtarrilaren 1etik aurrera\nBerri gehiago: Iraurkontasuna\n2021eko urtarrilaren 14a. Udalak herriko berdeguneak eta bide publikoak mantentzeko kontratua hobetu du\n2021eko urtarrilaren 14a. Sopelak bat egin du Trafikoko Buruzagitza Zentralaren Organo Autonomoak eta Espainiako Udal eta Probintzien Federazioak sinatutako hitzarmenarekin\n2021eko urtarrilaren 13a. COVIDari aurre egiteko prebentzio-neurri berriei buruzko zalantzen erantzuna\n2021eko urtarrilaren 05a. Salmenta arautzeko ordenantza eta hilerriaren araudiaren aldaketa behin betiko onartu dira\n2020eko abenduaren 29a. Hiru adingabe ikertuak aparkatutako ibilgailuetan nahita eragindako kalteen delituen ustezko egile gisa\n2020eko abenduaren 29a. Publikatuta 2021eko urtarrileko Sopela Gurea\n2020eko abenduaren 23a. Kilo bat haxix konfiskatuta Sopelako taberna batean\nBerri gehiago: Hirigintza Sopela Hiritarren Segurtasuna Sopela Hiritarren Segurtasuna Sopela Hiritarren Segurtasuna


Bizkaiak 6.902,9 milioi euro bildu ditu, urrira arte; iaz baino 400,6 milioi euro gehiago - Área de prensa - Bizkaia.eus\nBizkaiak 6.902,9 milioi euro bildu ditu, urrira arte; iaz baino 400,6 milioi euro gehiago\n2018(e)ko azaroaren 13(a) 10:30\nHamar hilabeteotako diru-bilketa 2018ko ekitaldi osorako tributu-sarreren aurrekontuaren %93 da.\nBizkaian urtearen lehen hamar hilabeteetan tributu itunduak direla-eta bildutakoa 6.902,9 milioi euro izan da. Iaz bildutako kopuruaren aldean, 400,6 milioi euro gehiago da; hau da, % 6,2ko gehikuntza bat. Urrira arte bildutakoa 2018rako tributu-sarreren aurrekontuaren % 93 da, hain zuzen, 7.425,3 milioi euro.\nBilketa oso horretatik, 3.587,3 milioi euro zuzeneko zergapetzeari dagozkio, zeina % 9,7 hazi den (316,5 milioi euro gehiago). Hazkundea, zuzeneko zergapetzearen kontzeptu nagusietan gertatu da; PFEZak % 4,4 egin du gora, orokorrean (lanaren gaineko atxikipenetan, % 3,2), Sozietateen gaineko zerga, berriz, % 27,4 gehitu da. Ondarearen gaineko zerga ere hazi da, % 6,9; oinordetza eta dohaintzen gaineko zerga dela-eta bildutakoa, ordea, gutxitu egin da, % 0,5.\nZeharkako zergek 2.727,2 milioi euro ekarri dute, hau da, % 7,2 gehiago, 2017. urtean bildutakoaren aldean (193,8 milioi euro gehiago). Urrirako, kontabilizatuta egon dira beste foru-aldundiekin egin beharreko barneko doikuntzak, hiru hiruhilekoei dagozkienak. Doikuntza horiek direla eta, Bizkaiak 923,0 milioi euro transferitu dizkie Arabari eta Gipuzkoari. Transferitu den kopuruak ere gora egin du; 141,4 milioi euro, BEZari dagozkion doikuntzetan (532,4 milioi) eta zerga bereziei dagozkienetan (390,6). Banaketa honela izan da: 230,0 milioi Arabarentzat, eta 693,0 milioi Gipuzkoarentzat.\nZuzeneko zergen kasuan, barruko doikuntzak kenduta, Aldundiak berak kudeatzen duen BEZa % 14,1% hazi da; hidrokarburoen gaineko zerga dela-eta bildutakoa, ordea, % 2,2 jaitsi da. Bestalde, tasak eta beste sarrera batzuk direla eta, 53,2 milioi euro bildu dira, 2017. urteko aldi berean baino 2,5 milioi gutxiago.\nHorrenbestez, Aldundiak berak kudeatzen dituen tributu itunduak direla-eta bildutako kopuru osoak gora egin du; hain zuzen, % 7,8 (507,8 milioi gehiago) hazi da, 2017. urteko aldi berearekin alderatuta.\nHirugarren hiruhilekoan Estatuarekin egindako doikuntzaren ondorioz, Bizkaiak, batetik, 663,0 milioi jaso ditu, BEZa dela-eta, —% 11,8 gutxiago, 2017. urtearekin konparatuta—, eta, bestetik, 127,9 milioi gutxiago ordaindu ditu zerga bereziak direla-eta; beraz, ordaindutakoak % 17,1 behera egin du.


Derbia jokatuko da bihar eguerdian Euskal Ligako faseko finalean - Debagoiena - Goiena.eus\nDerbia jokatuko da bihar eguerdian Euskal Ligako faseko finalean\nAmaia Txintxurreta 2017-04-22 22:21\nFord Mugarriko Kepa Zelaia erasoan.\nIzarraitz Muñoz Aloña Mendik Urdulizen aurka 29-22 irabazi du eta Ford Mugarrik, berriz, Gasteizko Corazonistas taldea garaitu du luzapenean (32-29). Bi final erdietako partiduetako irabazleek bihar izango dute finaleko partidua 12:00etan Zubikoa kiroldegian.\nIgoera faserako klasifikazioa zegoen jokoan arratsaldeko final four-ean, eta bi partiduak etxeko taldeek irabazi dituzte.\nIzarraitz Muñoz Aloña Mendi\nOñatiarrak hasieratik hiruzpalau goleko errentarekin jokatu dute Urdulizen aurkako partidua eta hartutako distantzia mantentzeko gai izan dira. Lehen zatian gehiago izan dira etxekoak (15-10 atsedenaldian). Izan ere, kontrarioak motel jardun dira erasoan hasieran. Hala ere, bigarren zati hasieran Urdulizko taldeak gol bakarrera jartzea lortu du. Zaleen laguntzarekin azken 20 minutuetan egoerari buelta eman eta zazpi goleko aldearekin gailendu dira Aitor Aranbururen mutilak. "Oso ondo hasi gara eta ondo atera dugu aurrera partidua", adierazi du Eneko Ugarte atezainak. Oso pozik gelditu dira emaitzarekin.\nIzarraitz Muñoz Aloña Mendi taldeko jokalariak pozik, partidu ostean.\nArrasatekoek Gasteizko Corazonistas taldearen aurka jokatutako partidua, berriz, oso orekatua izan da. Lehenengo zatian etxeko taldea okerrago ibili da defentsan eta bizpairu goleko aldea atera diete gasteiztarrek. Atsedenaldira 12-14ko emaitzarekin joan dira. Partiduko azken hamar minututan, baina, berdintzea lortu dute eta luzapenean 32-29ko emaitzarekin amaitzea lortu dute.\nOñatiko Zubikoa kiroldegian jokatuko da bihar 12:00etan Euskal Ligako faseko finala.


PAG 49/55 - TOTAL 655 Jabetzak\npisu - Granada (Gran capitan) , Eraikitako azalera 159m2, 8 Gelak, 1 bainugelak, Igogailua.\nSalmenta 131.900 €\npisu - Granada (Villarejo) , Eraikitako azalera 90m2, 3 Gelak, 2 bainugelak, Igogailua.\nMerkataritza-lokala - Granada (Arabial) , Eraikitako azalera 278m2, 2 bainugelak.\npisu - Granada (Plaza de toros) , Eraikitako azalera 127m2, 4 Gelak, 2 bainugelak, Igogailua, Urbanizazioa.\natico-a - Granada (Recogidas) , Eraikitako azalera 167m2, 30m2, 2 Gelak, 2 bainugelak, Igogailua.\npisu - Granada (Parque almunia) , Eraikitako azalera 85m2, 3 Gelak, 2 bainugelak, Igogailua.\npisu - Granada (Constitucion) , Eraikitako azalera 152m2, 4 Gelak, 1 bainugelak, Igogailua.\netxea - Granada (Realejo) , Eraikitako azalera 132m2, 95m2, 32m2, 3 Gelak, 1 bainugelak.\nMerkataritza-lokala - Granada (Centro) , Eraikitako azalera 125m2, 1 bainugelak.\nMerkataritza-lokala - Granada (Centro) , Eraikitako azalera 137m2.\nBulegoa - Granada (Centro) , Eraikitako azalera 75m2.\npisu - Granada (Alminares) , Eraikitako azalera 258m2, 7m2, 4 Gelak, 2 bainugelak, Igogailua.


Euskal Herriko emakume errugbilarien 2. topaketa | EHK\nArgazkia: Euskal Herriko emakume errugbilarien II. topaketaren aurkezpena, Baionan. (Isabelle MIQUELESTORENA)\n[naiz.eus] Hilaren 17an egingo dute Euskal Herriko emakume errugbilarien II. topaketa, Baionan\nUdalbiltzak antolatuta, azaroaren 17an Lapurdiko hiriburuan egingo da Euskal Herriko emakume errugbilarien topaketaren bigarren edizioa.\nASB Baionako Kirol Elkartearen egoitzan egin dute Euskal Herriko emakume errugbilarien topaketaren bigarren edizioa.\nHitzordua antolatzen duen Udalbiltzako ordezkariez gain, EAE eta Nafarroako errugbi federazioetako, Baionako Herriko Etxeko eta ASBko kideek ere hartu dute parte aurkezpenean.\nUdalbiltzako lehendakari eta Hernaniko alkate Luis Intxauspek adierazi duenez, Euskal Herriaren kohesioa, elkar ezagutza eta harremanak sendotzea du helburu topaketak.\nAraba, Bizkaia, Gipuzkoa, Nafarroa eta Lapurdiko taldeen arteko neurketekin hasiko da egitaraua, arratsaldeko 15.00etan, Baionako Pierre Cacaregit zelaian. Denek denen aurka jokatuko dute, itzuli bakarrean.\nErrugbiaz arituta, ezin zen falta hirugarren denbora. Partida guztiak bukatuta izango da hori, arratsaldeko 18.00etan.\nOndoren, 19.00etan, sariak banatuko dituzte.\nTopaketaren harira, euskal emakume errugbilarien inguruko argazki galeria ere prestatu dute, hilaren 18ra arte Baionako Euskal Museoan ikusgai egongo dena.


Bestelakoak Archives - Page 2 of 5 - Galtzaundi Euskara Taldea\nImanol Irazustabarrena, Maialen Akizu, Txomin Azpiroz, Eli Pagola, Oier Iurramendi eta Beñat Mujika bertsolariak aritu dira ostegunean Ibarrako plazako Galtzaundi tabernan. Gipuzkoa Bertsotan sailkapen faserako girotze saioa izan da ostegunekoa, hastear den txapelketarako entrenamendua. Imanol Artola ‘felix’ izan da gai-jartzailea eta…\nGoizean goiz igaro da Korrika Tolosaldetik eta Galtzaundi Euskara Taldeari Tolosako Berazubi auzoan egokitu zaio lekukoa eramatea. 21. edizio honetan, Galtzaundi Iñaki Olaetxea eta Manex Kortajarena zuzendaritzakideek ordezkatu dute. Urte mordoa egin dituzte biek ala biek zuzendaritza karguetan eta aurten,…\nLarunbat goizaldean iritsiko da Korrika eskualdera eta beti bezala, Galtzaundik eskuratu du bere kilometroa. Tolosako Berazubi auzora doan zubian hartuko du Korrikaren lekukoa Galtzaundik, 2.190 kilometroan, eta paper eskola pareraino eramango du. 4:22ean izango da hori eta Manex Kortajarena eta…\nAste santuko oporrak pasa ostean, hileko azken osteguna izango dugu eta Galtzaundi tabernan, betiko legez, kultur ekitaldi bat antolatu da. Oraingo honetan, apirilaren 25ean, bertso-saioa antolatu da tabernan, Harituz Bertsozale Bilgunea, Iraulio Panttalone Hernaniko Bertso-Eskola eta Ibarrako Euskara Taldearekin elkarlanean.…\nGailu teknologiko ezberdinak hizketaren bidez erabiltzea oso arrunta bihurtu da, baina oraindik, gailuei erdaraz hitz egitea ezinbestekoa izaten da. Egoera hori aldatzeko asmoz euskararen hizketaren ezagutzarako motor libre bat osatzeko helburua du Librezale elkarteak sustatutako Common Voice ekimenak. Milaka euskaldunen laguntza…\nInauteriak amaitu berri ditugun honetan, gure eguneroko jardunari heldu berri diogu. Astebeteko eromenaren eta festaren ondoren, atzera begira jartzean, pozik eta itxaropentsu gogoratzen dugu aurtengo Ostegun Gizen eguna. Aurrerapena izan zen egun batzuk lehenago Kabi Alai elkarteak sareetan aireratu zuen…\nPablo Dendaluzek, Iker Iriartek, Josu Iztuetak eta Aitor Ossak egindako bidaian oinarritutako Arrastoan dokumentalak hartu-emanerako bidea ere ireki du euskaldunen eta samien artean. Haien eskutik, Euskal Herrira etorri da Laponiako ordezkaritza bat eta ostegunean, Galtzaundiren egoitzan izan dira euskara elkarteko jardunaren berri izateko.…\nEzaugarri partikularrak dituen pertsonez osatuta dago gizartea. Ezaugarri bakoitza da garrantzitsua, beste edozein baino gehiago edo gutxiago izan gabe. Partikulartasun horretatik bizitzeak eta bestearena errespetatzeak egiten gaitu gizatiar. Denok dugu zer esan, eman eta jasotzeko eskubidea. Errealitatea ordea bestelakoa da,…\nPrevious 1 2 3 … 5 Hurrengoa


Filosofia - Inika - Software de gestión académica\nEhundaka ikastetxeri irtenbide teknologiko aurreratuak eskaintzen dien kudeaketa programa da INIKA. Euskal Herrian buru dena 15 urteko esperientziarekin.\nHezkuntzaren arloko IKT produktuen garapenean datza bere jarduera: kudeaketa akademikoa eta ekonomikoa, irakaslearen koadernoa, gurasoendako APP-a…\nIrakasle talde batek sortu zuen hasiera batean eta euskal herriko ikastetxe batzuetan ezarri zen. Duela 15 urte Ukabi eta Elkarmedia enpresek hartu zuten lekukoa. Geroztik, proiektuari jarraipena eman diote lurraldeko euskarri liderra bilakatu arte.\nBIHE eta Sarean bezalako euskal eskola publikoko elkarteekin kolaborazioan egin du lan. Denbora horretan lankidetza hitzarmenak sinatu dituzte beraien artean.\nLan mahaiak antolatzen ditu aldiro beraien alorrean erreferente diren ikastetxeekin. Batik bat, informazioa batzeko, hobekuntzak adosteko eta etorkizunerako garapen planak zehazteko. Lankidetza honetatik bi tresna indartsu sortu dira: “Gurasoendako app-a” eta “Irakasleen koaderno digitala”.\nDagoeneko milaka familietan erabiltzen den komunikazio sistema iraultzailea da “Gurasoendako app”-a. Goitik-behera aldatu du ikastetxe-familia harremana. Moodle eta Google classroomekin lotu daitekeen “Irakasleen koaderno digitalak” arrakasta handia izan du ikastetxeetan baita ere. Orokorrean, eguneroko lana erraztean duen erabilgarritasunagatik. Bestalde, hezkuntza komunitateko ordezkari asko hurbiltzen dira INIKAK antolatzen dituen jardunaldi teknologikoetara. Ekitaldi hauetan, ordurarte egin diren berrikuntza guztiak azaleratzen dira. Orotara, bezeroarekiko gertutasuna izan da INIKAren nortasun marka urte luze hauetan zehar. Mantendu nahi duen konpromiso bat.\nINIKArendako urte klabeak izan dira azken hauek. Izen handiko enpresekin batera lan proiektuak hasi ditu. Adibide bezala ditugu hurrengoak: IBERMATICA-rekin “Hezkuntzara aplikatutako BIG DATA”, DEUSTO SISTEMAS-ekin “proiektu bidezko ikaskuntza (Project based learning)”, TECNALIA-VICOMTECH IK4-rekin, Urkide fundazioarekin eta beste hainbat teknologia-etxerekin.\nProduktuen dibertsifikazioa aipagarria den beste alor bat da. Hezkuntza araututik hasita INIKAk bi merkatu-hobietarako moldatu du bere tresna bereziki. Hizkuntza eskolak eta musika eskolak dira hauek. Gogotsu jaso duten berria.\nBere heldutasunetik gertun dagoen momentu honetan, Inikak beste merkatu batzuetara zabaltzeari hasiera eman dio. Hau bideratzeko, hezkuntza sektoreko ekitaldi nabarmenenetan parte hartzeari ekin dio. Ikusi besterik ez dago, madrilen, SIMO EDUCACIÓN jardunaldian jarritako stand-a.\nINIKA barruan itxaropena eta lanerako gogoa hauteman daitezke. Hezkuntza elkartearekin batera XXI mendeko erronkei aurre egiteko grina dago.\nINIKAn batasuna, talde lana, errespetua, zintzotasuna eta gertutasuna egiten dugun orotan islatzen dira. Eskaintzen dugun produktua osoa, eskuragarria eta erabiltzeko erraza da. Honi gure gertutasuna gehitzen diogu eta horregatik, mantentzen ditugun harremanak konfiantzazkoak eta ziurrak dira.\nEskarmentua eta espezializazioa\nGure ikuspuntua beste ikerketa eta garapen alor batzuetara zabaldu den arren, kudeaketa akademikoan dugu indar gehien. Bertan lortu ditugu edozein proiektutarako hain garrantzizkoak diren bertuteak: Esperientzia, heldutasuna, ardura eta guzti hauen gainetik, espezializazioa eta bezeroari arreta. 200 bezerotik gora izatea da gure berme nagusia.\nBezeroei arreta zerbitzurik onena eskaintzea da gure helburu nagusienetakoa. Mantentze lanetarako dugun taldea INIKAn espezializatutako langileez osatuta dago laguntza azkarra eta eraginkorra izan dadin. Gure lan taldea profesionala, adeitsua eta gertukoa dela argi ikusiko duzue.\nAZOKA ETA KONGRESUAK\nSektoreko azoka eta kongresu garrantzitsuenetan parte hartzen dugu eta/edo parte hartzen dugu ideia berritzaileak txertatzeko orduan inspirazio-iturri izan gaitezen: SIMO Educación, BETT Show London, ITWorld EDU\nOndo dakigu bakardadean ezin daitekeela hazi. Aliantza estrategikoak ezarri ditugu esperientzia eta sona handiko enpresa eta profesional ugarirekin. Ikastetxeendako irtenbide osoa eta eraginkorra izatea da gure helburua.


Gol festarekin ospatu du Antzuolak mailaz igo izana (5-0) - Antzuola - Goiena.eus\nXabier Urzelai 2017-05-06 20:24\nAste barruan jakin dute Antzuola Futbol Taldeko ordezkariek mailaz igota zeudela, joan den asteko partidua ontzat eman ostean. Hala, Amara Berriren kontra presio barik zelairatu dira gaur, eta zaleei bost gol eskaini dizkiete. Erregional preferentean jokatuko du datorren denboraldian Antzuolak.\nOraindik bi jardunaldi geratzen zaizkio erregional mailako igoera faseari, baina Antzuolak dagoeneko bete ditu etxerako lanak, mailaz igo dira. Berez, joan den astean egin zituzten lanok, baina epaileak partidua bertan behera utzi zuenez 10 minuturen faltan –Antzuola irabazten zebilenean– aste barruan ez zegoen garbi gaurkoa partidu lasaia, ala presioarekin jokatu beharrekoa izango zen. Bada, eguenean albiste pozgarria jasota, gaur gozatu ederra hartu dute Igor Larrearen mutilek.\nPartidua hasteaz batera hasi da gol festa, Apraizen golarekin (1-0). Ondoren etorri dira Ibai Zabaloren biak (3-0), Apraizek egin du 4-0ekoa, eta arratsaldea borobiltzeko Unai Kortabarriarena izan da 5-0ekoa.


Bertan dugu Tokio\nManga eta animea\n…urruti Erroma” zioen Doraemon marrazki bizidunei sarrera ematen zien abestiak. Askok jakin ez arren katu kosmikoaren abenturak, telebistako beste marrazki asko legez, anime generokoak dira. Manga, animea, cosplaya… Kultura japoniarrak geroz eta zaletu gehiago du gurean.\nDragoi Bola eta Arale\nAitzol Martiarena zarauztarrak Dragoi Bola ikusiz heldu zion marrazki bizidun japoniarren amuari. Animera zaletu zen eta animaziozko filmak ikusten hasi zen azpitituluekin. Hortik komikira: lagun batekin Donostiara joaten hasi zen, komikiak erosten. Irakurri eta irakurri, “eta azkenean biziatu”. Baina aukera gutxi dago horrelako komikiak euskaraz irakurtzeko; bestelakoetan ere eskaintza ez da oso zabala. Besoak gurutzatuta norbaitek argitaratu zain egon ordez, berak euskaratzea erabaki zuen. Internetek zabalkunderako aukera asko eskaintzen ditu eta http://mangaeuskaraz.blogspot.com helbidean bloga sortu zuen, itzulitako mangak jendearen esku uzteko.\nJaponian argitaratzen diren komikiak eskaneatu eta sarera igotzen dituzte hango irakurleek. Beste herrialdeetako zaletuek euren hizkuntzetara itzultzen dituzte ondoren. “Nik Photoshopa erabiltzen dut: irudiak garbitzen ditut eta komentarioak euskaratu”. Lan handi samarra? Martiarenak dio batzuetan baietz, hala izaten dela, baina borroka asko azaltzen diren eszenetan testu askorik ez dela itzuli behar. Zarauztar gaztea ez da zeregin horri bere denboraren parte bat eskaintzen dion bakarra; berak eraman gaitu Euskal Encodings elkartearen Interneteko forora (www.euskal-encodings.com). Han jendeak itzuli dituen lanen berri ematen du. Bisitariak denetik aurkituko du foro horretan, lan handia egiten ari dira, zalantza gutxi. Besteak beste, mundu osoan arrakasta izan duten Death Note, Altzairu alkimista edo Heroiak moduko komikiak eskuratzeko aukera dago, doan eta kalitate onean. Death Note du Martiarenak gogokoen. “Edozein engantxatzen du. Manga askotan borroka pila dago, baina hau inteligentzia froga modukoa da”.\n1990eko hamarkadaren bukaera zen Jasone Irastorzak, hamalau urte artean, Bilbon Kabuki izeneko denda aurkitu zuenean, Concha Jenerala kalean. Bestelako garaiak ziren: Internetik ez, hiruzpalau aldizkari eta zaletuek argitaratu zezaketen apurra. Baziren manga publikatzen zuten argitaletxeak, orain baino gutxiago izan arren. Gero Internet etorri zen: zuzenean filmak deskargatzeak, foroetan zaletasun bera zuen jendearekin topo egiteak, asko azkartu zuen mangaren hedapena. “Lehen oso minoritarioa zen. Orain, jendea agian ez da oso-oso zaletua ere, bizpahiru komiki irakurtzen dituzte eta telesail batzuk jarraitu, baina Interneten eragina harrigarria da”.\nIrastorzak azaldu duenez, belaunaldi askok txikitatik ikusi izan ditu marrazki japoniarrak. Mazinger Z, Candy Candy, Heidi… Manga beti hor egon da, baina jendea ez zen horretaz jabetu Dragoi Bola eta Sailor Moon telesailek arrakasta izan zuten arte. Marrazki bizidunak umeen zaletasuna izatetik neska eta mutil kozkorren eremura pasa ziren eta hortik jende helduarenganako urratsa emateko ez zen denbora asko behar izan.\n27 urte ditu orain Irastorzak eta Soshiki elkarteko sortzaileetako bat da. Manga eta animearen inguruko topaketak eta ekitaldiak antolatzen ditu elkarte horrek, joan den urteko urrian Amorebietan antolatutako Mangamore jaialdia berbarako. Aurreneko edizioa izan zen iazkoa, eta arrakasta zenbakiek erakusten dute: 9.000 pertsona inguru pasa ziren asteburu bakarrean. “Nik hasieran esaten nuen ‘hona ez da kristorik ere etorriko’ eta azkenean, begira”. Dagoeneko martxan da 2008ko jaialdia. Irastorzak uste du Euskal Herrian dagoen zaletasunarekin posible izango litzatekeela ekitaldi handiagoak antolatzea, baina erakunde publikoek ez dutela horren aldeko apusturik egiten –Amorebietako Udala salbuespena da bere ustez–. Komiki japoniarra ez baita kultur adierazpena askoren ustez.\nBaina zerk egiten ditu manga eta animea erakargarri? Jose Luis Asensio etxarriarra batxilergoan hasi zen zaletzen, lagun batek aldizkari batzuk utzi zizkionean. Lehenago bestelako komikiak irakurtzen zituen, baina manga diferentea zela ikusi zuen. “Utzi zizkidaten komikiek ikuspuntu helduagoa zuten. Inbestigatzen hasi eta nire gustukoak aurkitu nituen”. Orain Myaku elkarteko kidea da. Denboran zortzi urte atzera jo behar da talde horren sorrera ezagutzeko: komiki zale batzuk elkar ezagutu eta biltzen hasi ziren; batzar informalak egiten zituzten hasieran, baina joan den urtetik elkarte modura ari dira lanean. Komikien kultura zabaltzea dute helburu, manga ere bai, noski, baina bestelakoak bazterrean utzi gabe. Fanzine bat ere argitaratzen dute, Asensiok azaldu duenez marrazkilari berriei leiho bat irekitzen saiatzeko.\nTelebista kameren bazka\nMyakuko kideek izan dute harremanik Euskal Herriko beste komiki eta manga elkarteekin. Getxoko Komiki Azoka da horretarako dagoen bilgunerik indartsuena. Asensiok azaldu duenez, baina, hedabideek kultura japoniarraren zaletuak rara avis modura erretratatzen dituzte. Jende asko euren pertsonaia gogokoenez mozorrotuta joaten da horrelako topaketetara –cosplay esaten zaio zaletasun horri– eta telebista kameren bazka bihurtzen dira. “Medioek nahi dute jendeak beraien notiziak irakurtzea, eta horretarako ahalik eta gauza arraroenak ateratzen dituzte”.\nJasone Irastorza cosplayerra da eta parte hartu duen lehiaketa gehienak irabazi dituela azaldu du. Gustuko duen manga pertsonaia aukeratu, ahalik eta xehetasun handienarekin aztertu eta bera bezala janzten da zaletuen topaketetan. Horren zergatia esplikatzeko konparazio bat egin du: “Komiki azoka bat niretzako festa bat baldin bada, zergatik ez naiz jantziko festa horretarako?”. Bestelako festetan ere jendea nolabait disfrazatuta ateratzen dela, alegia. Cosplayerren artean –eta oro har manga eta anime zaleen artean– elkarri friki esateko ohitura dagoela azaldu du Irastorzak, lagunarteko giroan. Baina azpimarratu du beraiek oso jende normala direla, mundu honetan bizi direla, ez komiki baten barruan. “Ez dut egun osoan japonieraz kantatzen!”.\nOtaku: Esanahi negatiboak ere izan ditzakeen arren, hitz hau erabiltzen da manga eta animearen zaleak izendatzeko.\nMangaka: Manga komikien egileak izendatzeko.\nShojo: Neska gazteei zuzendutako istorioak kontatzen dituzten manga eta animeak.\nShonen: Mutil gazteei zuzendutako istorioak kontatzen dituzten komiki eta animazio filmak.\nJosei: Emakume helduentzako komiki eta animazio filmak sailkatzen dira genero honetan.\nSeinen: Gizon helduei zuzendutako mangak eta animeak.\nHentai: Manga pornografikoak.\nDojinshi: Profesional ez diren marrazkilariek egindako mangak.\nEuskal Herriko manga zaleen webgune batzuk\nTarasu elkartea (Bilbo)\nMotsukora elkartea (Barakaldo)\nKakumei elkartea (Bilbo)\nTenkai elkartea (Gasteiz)\nChikara elkartea (Gasteiz)\nLu-k zalearen bloga (Baiona)\nMarugame elkartea (Gipuzkoa)\nMyaku elkartea (Iruñea)\nMangamore topaketak (Amorebieta)\nRomudo City denda (Deustu)


Hemen zaude: Hasiera › Euskal kultura › Euskal kulturaren lekuko › Miren Artetxe\n"Bertsolaritzak tokia utzi behar du kulturako beste arloei ere"\nMiren Artetxe Sarasola (1985, Hendaia, Lapurdi) filologoa da, eta soziolinguistikan ikerle. Bertsolari atipikoa ere bada, gaurko kanonetan behintzat. Gazteak, bertsoa, transmisioa eta nortasuna lotu nahi dituen bere tesia azaldu digu hemen. Bertsogintzako hainbat trabesa ahantzi gabe, Xilaba bezperan: emazteen toki zuhurra, eta txapelketaren itzal erraldoia.\nZerk ekarri zaitu bertsoaren mundura?\nArrazoia aski maskulinoa da: aita bertsozalea da, beren aita ere hala baitzen. Gure aitatxi gai-emaile eta epaile lanetan ibilitakoa zen, eta gure aita oroitzen da nola bertsoak entzuten egoten ziren biak, irrati ondoan. Nire oroitzapenak direlarik nola Hitzetik Hortzera begiratzen nuen aitarekin, edo autoan nola aritzen ginen puntuka. Beste aitatxi ere biziki bertsozalea da: berrogei silabako zortziko txikiak egiten ditu, eta biziki maite dut hori! Hendaiako bertso eskola sortu zelarik, aski naturala izan da ni han sartzea.\nBertso eskolaz zer oroitzapen duzu?\nSorpresak ditut gogoan, bereziki teknika-mailakoak. Gero, egia errateko, lagun arteko giroa, irriak dira. Amets, Sustrai, Xumai, Eneritz... horiek dira oroitzapenetan.\nNola ikusten zenituen Amets eta Sustrai, garaian?\nAski hurbilekoak. Ikastolan, adinaren tartea bazen, lagun desberdinak genituen, baina astelehenetan, bertso eskolan, elkarrekin egoten ginen. Konplizitate hori bazen une horretan, eta deus ez balitz bezala egiten genuen gainerateko denboran. Mutikoak ere ziren... Ez ginen elkarrekin pilotan ari, jolas garaian. Beti neska bakarra izatea bertso eskoletan: hori, bai, nire oroitzapenetan dela.\nEz, batere. Hala ere, kontziente nintzen haien gaietan kokatu behar nuela, baina hori bizi nuen pribilegioa bezala, nonbait. Geroago naiz ohartu ez zela baitezpada hala! Baina neska bakarrarena, bai: izan Oiartzungo ala Gasteizko bertso eskolan, hala zen. Denek uzten zuten, nik salbu.\nHala ere, ageriko bertsolaritzaren mundutik urrundu zara, zu ere, une batean...\nHamasei, hamazazpi urtetan, Xenpelar eta Lizardi sariketak irabazi nituen, eta horrek nik nahi baino oihartzun handiagoa ukan zuen: Amets eta Sustraitik landa, Iparraldeko bertsolari berria nintzen, gaztea, neska... Beltza izatea baizik ez zitzaidan eskas, afitxetan ezinhobea geratzeko! Ene buruaren baitan presioa sentitu nuen: kultura arloan jendea ezagutzen ari nintzen, nire autoestimua hor kokatzen hasten nintzen, eta beldurtu. Tranpa bat ikusten nuen, hor: bertsolari izatea, eta punto. Ez nuen horrelakorik nahi. Arazo bat nuen hor, eta Bartzelonara joan nintzen.\nZure burua bertsolari etiketan ez gakotzearren?\nEz zen hori bakarrik, baina gogoratzen naiz, hastapenean, lau hilabete baizik ez nituen iragan beharrak han, eta jendearen erreakzioa izan zen: “Zer, bertsoak hainbeste denboraz utziko dituzu?”. Eta, azkenean, hiru urtez egon naiz han, bertsolaritza faltan bota gabe. Behar bada beste batek ongi kudeatuko zuen hori guztia, baina nik, ez: distantzia hartu behar nuen.\nIzpiritu nomada ere ba omen duzu...\nBai, ez dakit zergatik. Luzaz gabeziatzat hartu dut, baina orain, ez naiz horretan. Beti mugitzen naiz, bai.\nNahiz-eta, oraintxe zauden berriz ere bertsolaritzaren munduan...\nHamar urtez egon naiz Iparraldetik kanpo, eta nahi nuen berriz itzuli. Faltan botatzen nuen, eta zorretan ere sentitzen. Poliki-poliki berriz sartzen ari naiz hemengo errealitatean, baita bertsolaritzan. Bertso udalekuetan beti izan naiz, eta horrek lotura sendoa atxikarazi dit. Iparraldeko gazteak biziki motibatuak ikusten ditut, eta paralelismoa ere hor dago nik bizi izandakoarekiko: nahi dut hor izan, haien ondoan.\nEta ikerketa bat ere abiatu berria duzu, zure tesia izanen dena...\nBai, bertsolaritzaren transmisioaren eraginaz gazteen euskararen erabilpenean, eta, tartean, identitatearen kontua ere bada. Badu autobiografikotik: bertsolaritzari esker, ukan nuen, Iparraldean berean, giro bat, euskaraz eta euskal mundua bizitzeko. Euskaldun gisa, formazio handia izan da bertsolaritza: sekulako eragina ukan du nire bizitzan, eta ez nintzen berdina izanen, hori gabe. Banuen ideia hau: Iparraldea bezalako erdalguneetan, ez da euskaldun bizitzen ahal hautu kontzienterik egin gabe, edo ez baldin bada plataforma bat hori lagunduko duena. Bertso mundua, plataforma bikain gisa ikusi dut. Hori nuke erakutsi nahi: nola bertsoaren munduan egoteak laguntzen ahal zaituen euskaldun bizitzen, eta garatzen. Ikusten ditut euskaraz bizitzeko hautua egina duten gazteak, baina jakin nahi dut zer pasatzen den hor.\nLehen hilabeteetan, zer ikusi duzu?\nGauza ebidenteak, nonbait: bertso eskola da aisialdian euskaraz eskaintzen den gune bat. Beraz, zubilan bat egiten du ikastola bezalako toki formaletik lagunarteko gune informaletara. Gero, euskara lantzen da, aberasten, baina ez dut uste hori denik garrantzitsuena, baizik-eta lagunarteko harreman informalak lantzeak zer eragin duen euskara zureganatzean. Bertso eskola batean ez dira baitezpada bertsoagatik identifikatzen, baina bai bertan bizi dituzten une eta harremanengatik. Beste gogoeta batzuk, beste bizipen batzuk dituzte, eta horrek eragina baduke bertso eskolaz kanpoko hizkuntza-erabileran.\nHori duzu hipotesia nagusia?\nBai. Gero, ikusi behar dut identitate-garatzaile horiek zer elementu diren: bada bertsoa, ados; bada euskalduntasun deklaratua, ados. Horiez gain, hausnarketa-gunearena bada: bertso eskolako kideekin ez dira gainerateko lagunen arteko gai berdinak aipatzen. Eta bada konfiantza- eta afektibitate-maila aski altua.\nPertsonala, ala kolektiboa?\nBiak: kolektiboan hasten da. Bertsolaritzak duen bat-batekotasunarekin, biluzten zara. Sortzen diren gaiekin ere, zure gogoeta askatzen duzu, eta onartua sentitzen zara: hor, konfiantza-giro biziki azkarra sortzen da. Esparru pertsonala eta kolektiboaren arteko joan-etorriak etengabekoak dira.\nHor, transmisioaren ikuspegi horizontalagoa dugu...\nBai, funtsezkoa dena, nire ustez. Paula Kasares ikerleak du bereziki ideia hori azpimarratu. Transmisioa ez da baitezpada bertikala, eta alde bakarrekoa: dakienak ez dakienari erakustea. Nire ikerketan, transmisio horizontalagoak nau bereziki interesatzen: gazteek beren artean zenbat transmitizten duten beren artean. Ez naiz baitezpada bertsoari buruzko ezagutzetaz ari, baina zaletasunaz, adibidez. Nire ustez, harreman hori maiz ahazten dugu. Beti ari gara zer eduki, zer balore transmitituko diegun gazteei, ohartu gabe haien artean etengabe horretan ari direla. Eta, behar bada, horrek du inpaktu gehien haiengan. Niretzat, hala izan da, hasteko. Noski, irakaslearen figura ere bada, eta, bertsotan, behintzat, ez badu talde-giro bat sortzen, transmisio horizontala hori bideratzen, bertso eskolak ez du funtzionatzen. Gazteek aipatu dizkidaten gogoeta, konfiantza eta bizipenak, taldean dira, haien artean.\nMaisuaren figura kolokan ezartzen ari zara?\nEz, nik maisu anitz ukan dut: ezagutzak transmititzea garrantzitsua da, bertsotan egiteko. Baina bertsotan segitzeko, taldea beharrezkoa da, eta hori, irakasleak du bideratzen jakin behar. Nik uste bertso eskoletan aski intuitiboki egiten den: oro-har, irakasleek badakite talde bat motibaturik atxiki behar dutela. Gisa guztiz, bertsoak berez galdegiten du kolektibo bat: funtsezko baldintza bat da bere biziraupenerako.\nBaina, ororen buru, bertsoak berak zer toki du?\nNire ustez, aitzakia da. Kasu: behar bada nik dut horrela bizi. Bertso eskolan, zaletasun bat da partekatua. Bertso-frikismo bat bada, baina horren aitzakian ditugun bizipenak, ez dira baitezpada zortziko txikiari lotuak. Aitzaki polita da bizi interesgarria ukaiteko. Bertsoak berez inplikatzen ditu harreman-klase horiek: bertso eskolatik bertso-topaketetara, topaketetatik txapelketa edo udalekuetara... Bertsoaren inguruan mundu bat badago ongi artikulatuta, eta harreman batzuk errezten ditu.\nHor, Jon Sarasuak aipu duen euskararen balio erantsi bete-betean gaude...\nDudarik gabe. Euskara anitzetan arduratik bizi dugu, kontzientziatik, militantziatik. Nerabezaroan, erdarak dena ekartzen ahal dizu: popa, punka, hard rocka, rapa... Hipster bat izan zaitezke frantsesez. Gure mundu-ikuskeran, euskarak anitzetan mugatzen gaitu. Bertsolaritzak, ate bat irekitzen dizu, aldi berean mundua begiratzeko, eta erdaraz ez duzuna sakontzeko. Euskarak ekartzen badizu hori, zure euskaltasunean haize freskoa sarrarazten duzu. Bertso eskolan, bertsolaritzari beste hainbat gauza lot dezakezu.\nZer gehiago txerta daike hor?\nBertsotan, aktualitateko gaiak heldu dira, iritzia, eztabaidak... Bertsoa bota duzu esku-artean zenuenarekin, bat-batean, baina ondotik, behar bada gaia sakondu nahiko duzu molde pertsonalagoan, bestaldirako. Bertso eskolan, taldean ere eztabaidatzen da gaietaz, argudioak bilatzen dira. Zure buruari eta besteei konfrontaturik, iritzi bat sortzen duzu. Gaztetxoek, gure garaian aipatzen ez ziren gauzak ere jorratzen dituzte: emozionalki nola sentitzen zaren mikro baten aitzinean, bertsolari gisa aurkeztu nahi duzunez publikoan... Zure identitate-garapenean, aberastasun bat ekartzen du. Ez da kasualitatea feminismoa hain garatua izatea bertso eskolan, adibidez.\nZer da, bertso eskoletan feminismoa kontzienteki landua?\nEz dut uste lehen aipatzen genuen transmisio bertikal horretan sartzen denik. Baina badakit bertso udalekuetako hezitzaileek beren baitan anitz garatua dutela, eta hortik, eskoletan ere garatzen da gaia, eta abar. Iparraldearen kasuan, neska anitz dira Etxepare lizeoko bertso eskolan, eta gaia biziki landua dute. Bertsolaritzan, emakume mugimendu bat ere elkartzen da gai horretaz hausnartzeko, eta horren eragina ere badator. Beraz, sistema guztiak egiten du lan daitezkeela bertsolaritzari hertsiki lotuak ez diren gai batzuk.\nNola ikusten duzu hori guztia?\nNiretzat, gai nagusiak ditut gazteak eta bertsolaritza, eta genero ikuspegia: biziki interesgarriak dira. Oraingoz, aski ertzekoak dira, baina nire ustez, ondoko hogei urteetan muineko aldaketak ekarriko dituzten gaiak dira.\nAipatzen nuena: neska bakarra izatea bertso eskolan, pribilegioa zen, ados. Hemezortzi urtetan, nesken arteko lehen topaketak egin, eta ohartu naiz ez dutela baitezpada denek bizi pribilegio bezala, eta niretzat ere, ororen buru ez dela hala. Mutikoek bezala egin dugu, aski onak gara, baina baditugu muga batzuk. Adibidez, gure gorputza: ez da neutroa. Ez naiz librean den bertso saio batera gona gorriz joanen, baitakit hori aipatuko dela, eta ez dut nahi. Beraz, kontrolatzen dut. Gero, heldu dira gaiak, itxuraz neutroak direnak: iturgina zara, etxe batera zoaz zerbait konpontzera, eta bainu-soinekoaz jantzita den emakumeak zabaltzen dizu atea. Gai horretan, edo kokatzen naiz mutila bezala, eta umorea egiten dut jendeak nahi duen bezala; edo bertso bat galtzen dut esplikatzeko emaztea naizela, nahiz-eta iturgina izan. Eta, gainera, umorea egiteko usaiako bidea galdu dudanez, beste bidexka bat aurkitu behar dut. Nonbait, jendeak umorea espero baitu... Beraz, hor ere badira mugak. Beste adibide bat izan daiteke publikoari kantatzea. Ikusleen artean, mutiko burusoil bat dago: gogotik botako diogu bertsoa, mutil lodiari ere bai, eta emazte lodia... saltatzen dugu. Ororen buru, ohartzen gara zailtasunak daudela umorea egiteko emazte gisa, eta emazteei buruz.\nBeraz, hori dena lantzeko aukera ere badago...\nParte handi bat galtzen dugu. Gai anitzetan, nahiko genuke gehiago guretik kantatu, baina publikoak ez du hori espero, bertsokideak ere ez, eta nik ere, ez dakit nola egin. Janztearen beharra dago: ez guk bakarrik, baizik-eta sistema guztiak. Eta azpimarratu nahi dut, adina joan ahala, neska anitzek bertso eskola uzten dutela: zenbakiak begiratzea aski da. Haurtzarotik nerabezarora pasatzean, lehen galtzea, eta plazarako jauzian, bestea.\nZer gertatzen da, hor?\nHasteko, mutikoak haziak dira gauzak publikoan egiteko, eta gaizki egiteko ere bai. Neskek zerbait egiten badute, ongi egin behar dute: bertsotan ere, nola ez. Hori asumitzea, ez da baitezpada erreza. Gainera, saioetan, anitzetan neska bakarraren muga dago: kupoa betea da, eta politikoki korrektoa da. Baina ez dugu nesken artean sekula kantatzen.\nAlta, kanpotik begiraturik, bertsolaritza izan daiteke parekotasuna eskain dezakeen kirola...\nTeorian, bai. Baina ideia faltsua da. Bertsolaritza ez denez gizartetik aparteko gauza, gizartearen eragina ere badu. Igor Elortzari ez dio inork galdeginen haurrak non utzi dituen, saio batean kantatu aitzin; Uxue Alberdiri, beti. Edo Euskal Herriko Txapelketa Nagusian gertatutakoa: “Zure eskuei begira zaude” izan zen kartzelako gai bat. Jokin Urangak kardiologo baten ikuspegitik kantatu zuen, eta Ainhoa Agirreazaldegik, emagin baten paperetik. Eta komentarioa izan zen Ainhoak, orain ere, gaia bere terrenora ekarri zuela. Alta, zenbat sortu gara emagin baten eskuetatik? Nolaz emazteen gaia da hori, eta kardiologoarena, neutroa? Horrelakoak, pilaka baditugu.\nHala eta guztiz ere, zure ikerketan, bertso eskolan elitearen sentipena haztatu duzu...\nElitea ez dakit hitz egokia den... Baina zintzotasun ariketa batetik, nik uste badela horretatik ere. Ikusten dut bertso eskoletako jendeak gizarte mailako kezkak badituela, eta, gehienetan, inplikatua dela. Horien artean, bertso eskolan elkartzen direlarik, sentitzen dute beraiek bezalakoekin daudela. Ondorioz, besteekiko distantzia markatzen duen zerbait badago; eta, hierarkizatu behar bagenu, besteak, ez daude gorago, baizik-eta apalago. Badakit ez dela politikoki zuzena, baina elite sentimentu hori bada.\nBaina delako gaiak ez badira jendarte zabalagoan aipatzen ahal, kezkagarria da...\nGure adinean, errezagoa da: hautu gehiago dago gure esku. Baina hamasei urtetan... Bertso eskola bezalako momentuak eta guneak izatea, positiboa da. Hortik atera daiteke, gero, gaiak jendarte zabalagora eramateko aukera.\nHorrek ere, bertsolaritzari prestigioa ematen dio?\nBeste gauza anitzen artean. Bertsolari gazte horiek gauzak errateko badituztelako, normala da blogari edo zutabegile aurkitzea hedabideetan. Hala ere, bere mailan kokatu behar da: bertsolariak pentsatzen du, baina ez gara filosofoak. Gure panoraman, euskal kulturan, badira filosofoak ere, antzerkilariak ere, idazleak ere... Eta nonbait, bertsolariak hartzen ari duen itxura intelektual eliteko hori, ez dakit baitezpada positiboa den, bertsolaritzarentzat, epe luzera. Bertsolariaren figura magnifikatzen dugu. Herriko pertsona bat da, hurbilekoa: hortik urruntzen baldin badugu, galtzen du beretik ere.\nAntton Lukuk aipatu ideia dago: kasu artista eta kultura boli dorre batean gakotu gabe...\nHori da. Ez ditut pertsonak eta beren figurak epaitzen, baizik-eta bertsolaritzaren sistemak, txapelketak, BECek ekartzen duena. Badakit zaila dela kudeatzea, batez ere gizarteak bere mitoak behar dituelarik. Merkatu guztiak du BEC galdegiten.\nEsnobismoan ote gara, hor?\nHori erratea mingarri izan daiteke inplikatua den jende batentzat: ez dut esnob anitz ikusten bertsolaritzan. Baina kanpotik ikusita, ideia hori ulertzen dut. BECen egon behar duzu ez bertsozale zarelako, baizik-eta euskaldun zarelako. Sortzailetza, intelektualtasuna... mitifikatzen ditugu. Horrek pixka bat trabatzen nau. Bertsolaritzak tokia utzi behar du kulturako beste arloei ere, hitza ukan dezaten. Euskal Herrian, bada BECen kantatzen ez duen jende interesgarririk.\nBaina kantu txapelketak ere egin izan dira, eta ez dute BECik lortu... Nolaz?\nBertsozaleen Elkarteak kristoren lana egiten baitu itzalean, izan sustapenean, ikerketan, komunikazioan. Isilpeko lan horrek ere du BEC ekartzen. Auto-eraketa baten ondorioa da. Ez diot meriturik kentzen, baina kanpotik ikusirik, agerian ez den lan hori ez da balorizatua, eta ikusgarria den hori, berriz, mitifikatua. Horretan da arriskua bertsolaritzarentzat.\nEz delakoz BEC iraunkorra?\nBECek jendea bertsozaletzen du. Baina finala eta aste bat berantago, saio bera, bertsolari berdinekin antolatzen baduzu Barakaldon, ez dituzu 13.000 pertsona bilduko. Beraz, nire kezka da nola bertso eskoletako gazteak bertsozale iraunarazi, bertsolari izateko lekua nola egin, eta sortu zaleak ez direnak baitezpada BECera joanen, baina bai beren herriko bertso-poteora. Gaurko egunean, merkatu bat osatua da: horretan kantatzera deitzen bazaituzte, ongi, baina ez bazaituzte egiten, zer? Nola egin bertsolari horiei publiko bat aurkitzeko, eta kantatzeko motibaturik atxikitzeko?\nBadago, beraz, formatatzeko arriskua?\nBECek bertsolariaren kanona definitzen du. Ez dugu bakarrik hautatzen nor den hoberena, baizik-eta zer kanon nahi dugu bertsolaritzarako hurrengo lau urterentzat. Txapelduna da gure ordezkari.\nEz dugu lodirik nahi, beraz?\nEz da hori! Baina horrela, erran dezakegu bertso eskolako gazte bati, bertsolari atera nahi badu, zeri buruz joan behar duen. Baina hori horrela da arte guztietan.\nEta ez badu horrelakoa izan nahi?\nAdmiratzen dituzu, beraz horri buruz zoaz. Badira bertsolari izateko beste eredu batzuk, ez direnak baitezpada kanonikoak, ikusgarritasun gutxiagokoak, baina gara daitezkeenak. Gero, ados naiz horretarako espazioak behar direla. Txapelketako bertsolari sortzaile intelektual irudi horrek, pixka bat markatzen du hori guztia.\nZer ari zara Ipar Euskal Herriko txapelketan kantatzen?\nBertsolari batek ezin izan du azken momentuan parte-hartu, eta, saioen formatua atxikitzeko, norbait eskas zen: nik ordezkatuko dut, baina ez naiz puntuatua izanen.\nAlta, bertsolari franko bada, orain, Iparraldean...\nBai, baina edo gazteegi dira, edo, nik bezala, batzuk ez dute txapelketan kantatu nahi.\nDeserosotasuna ematen dizu?\nGarai batean, anbizio pertsonalak banituen: ikusgarritasun hori saio batzuk lortzeko baliatu nahi nuen. Ez nabil horren atzetik. Beraz, niri ez dit deus ekartzen, ez bada epaitua izatearen estresa. Gainera, bertsoa ez dut batere lantzen, azken aldian. Beraz, laguntzeko intentzioz parte-hartuko dut, oraingoan.\nZer bertsolari-kanon bilatzen du Iparraldeak?\nTxapelketa nagusiak baldintzatua du, eta, gainera, txapelduna Iparraldekoa da. Gero, egia da Xilaba ez dela hain markatua, zentzu horretan. Askatasun bat eman dezake horrek.\nAmets Arzallusek erabaki du Xilaban ez aurkeztea...\nUlertzen dut. Hasteko, nonbait tradizioan da: Euskal Herriko txapelduna ez da bere eskualdeko txapelketan berriz aurkezten. Gero ere, uste dut besteei bide bat uzten diela: Iparraldeak txapeldun berri bat ukan dezan, eta gure bertsolariek, ikusgarritasun gehiago.\nMiren Artetxe - Harremana


Ledeako Udalak, 2018ko apirilaren 9an egin osoko bilkuran, honako erabaki hau hartu zuen, Nafarroako Toki Ogasunei buruzko martxoaren 10eko 2/1995 Foru Legean ezarritakoari jarraikiz:\n1. %18ko karga-tasa finkatzea hiri-lurren balio-gehikuntzaren gaineko 2018ko zergarako. Karga-tasa horrek 2018ko urtarrilaren 1ean hartuko du indarra, eta aldatu arte izanen da indarrean.\n2. Nafarroako Toki Ogasunei buruzko martxoaren 10eko 2/1995 Foru Legearen 175.2 artikuluan ezarritako koefizienteak onestea, zergaren sortzapenaren unean lurraren balioaren gainean aplikatzekoak, balio-gehikuntzaren sortzealdiaren arabera. Hona hemen:\n20 edo hortik gora\nKoefiziente horiek 2018ko urtarrilaren 1ean hartuko dute indarra, eta aldatu arte izanen dira indarrean; Nafarroako Toki Ogasunei buruzko 2/1995 Foru Legearen 58.2 artikuluaren arabera, xedatzen da koefizienteak eguneratuz gero, eguneratze horien ondorioz ezartzen diren gehieneko koefizienteak izanen direla Ledeako mugartean eskualdaketei aplikatu beharrekoak, Udalak ez baditu beste batzuk onesten.\nErabaki honen aurka, errekurtso hauetariko bat aurkez daiteke, hautara:\na) Berraztertzeko errekurtsoa, egintzaren organo egileari zuzendua, hilabeteko epean, erabaki hau Nafarroako Aldizkari Ofizialean argitaratu eta biharamunetik hasita.\nb) Administrazioarekiko auzi-errekurtsoa, Nafarroako Auzitegi Nagusiko Administrazioarekiko Auzien Epaitegiari edo Salari zuzendua, bi hilabeteko epean, iragarki hau Nafarroako Aldizkari Ofizialean argitaratu eta biharamunetik hasita.\nLedean, 2018ko ekainaren 26an.–Alkatea, Ricardo Murillo Delfa.\nIragarkiaren kodea: L1809109


Black is Beltza komikiaren iruzkina\nIon Etxebarria Kortabarria 2015-03-18\nBlack is Beltza Fermin Muguruza/ Harkaitz Cano/ Dr. Alderete\nBlack is Beltza komikia Alderetek ilustratu du.\nEzer baino lehen, aitortu beharra daukat "ferminista" naizela. Hots, Fermin Muguruza murgiltzen den egitasmo orok, jakin-mina pizten didala, eta zerbait berezia egingo duenaren esperoan gelditu ohi naizela, proiektuaren inguruko informazio gehiagoren zain. Heziketa musikal akademiko gabekoa naizen aldetik, aurrera eraman dituen proiektu batzuk ezinbesteko izan ditut nire hezkuntza musikal ez formalean. Beste batzuk aldiz, zapore mingotsagoa utzi didate, musikari irundarrak askotariko ekimen ugari bezain anitzak eraman ditu-eta aurrera. Argi dagoena, ezin diogula leporatu proiektu ausartetan murgiltzen ez denik, baduela nolabaiteko abilezia gauzak ondo egiteko. Nahiz eta, egia den Muguruzak duen babes mediatikoarekin errazago ematen direla jauziak itsaso zabalera. Baina, babes hori ere, urteetako lanen fruitu dela esango nuke.\nAlta, gure herri txiki honetan batzuk sortzaile izanagatik, beste batzuk, buruak mozten espezialistak gara. Argi dago Muguruzak izan badituela bere esparru ezberdinetako lan zein adierazpenen aurkakoak, baina, Iñaki Sotori Naiz egunkariko Gaur8 gehigarrian irakurri nion bezala, susmoa dut ere ea arrakasta onartzeari diogun beldurrean ez ote dagoen gakoa. Eta horri, ezberdina eta berritzailea den oro, normaltasun baten barruan kokatzeko ditugun arazo larriak gehituko nizkioke. Hala, esango nuke Black is Beltza aurkeztu bezain pronto, batzuek Muguruzaren burua enegarrenez moztu dutela, aihotza, komikia irakurri aurretik ateraz zorrotik.\nSusmoa dut ere ea arrakasta onartzeari diogun beldurrean ez ote dagoen gakoa. Eta horri, ezberdina eta berritzailea den oro, normaltasun baten barruan kokatzeko ditugun arazo larriak gehituko nizkioke\nGauzak horrela, mintzagai dugun Black is Beltza komikia, Irungo musikariak aurrera eraman duen azken egitasmo mediatikoa dugu, non, guztiaren abiapuntua Muguruzaren beste burutazio batean dagoen. Ziur, Alhondigako erakusketa itxi berritan, buruan beste ideia ugari dituela bueltaka, eta honegatik ere, miresmena zor diot. Berarekin batera, Harkaitz Cano idazle lasartearraren laguntza izan du fikzioa eta errealitatea nahasten dituen nobela grafiko honen gidoia sakontzeko. Ilustrazioa aldiz, Dr. Alderete argentinar mexikarraren marrazki ederrekin osatu dute, besteak beste Los Straitjackets, Lost Acapulco eta Los Fabulosos Cadillacs taldeekin lan egindakoa.\nEspioitza trazako komikia\nMusika, amodioa eta iraultza uztartzen dituen akzio zein espioitza trazako komiki honen abiapuntua 1965 urteko New York hirian bizi izan zen benetako gertakari batean dago. Iruñeko erraldoiek 5. etorbide famatuan desfilatzekoak ziren, baina arraza bazterkeriagatik, erraldoi beltzek ezin izan zuten ekimenean parte hartu. Gertaera horretatik, eta Manex Unanue izeneko fikziozko pertsonai bati helduta, pasa den mendeko 60. eta 70. hamarkadetan, munduan zehar bidaiatu ahal dugu, garai hartan borborka zeuden tokiak bisitatuz: Kubako oihana, Mexiko DF eta Tijuana, Los Angeles, Monterey eta San Francisco, Montreal, Argel, Madril eta Miarritze. Nire gusturako, toki gehiegi marrazki bikainak biltzen dituen komiki puska baterako. Komikian aurrera egin hala, hilabeteak eta urteak aurrera badoaz ere, iruditzen zait ziztu bizian gertatzen dela guztia, azkarregi beharbada. Batzuetan zaila egiten da kokatzea non gauden, nahiz eta Dr. Aldereteren marrazkiek (asko, Muguruzak berak ateratako argazkietan oinarrituta) bikain irudikatzen duten garaian garaiko eta tokian tokiko giroa.\nKomikia gustura izan dut esku artean. Erakusketa ere tamainakoa iruditu zitzaidan, baina agian gehiagoren beharra nuen, dosi txikiegia iruditu zaizkit bata zein bestea\nBisitaturiko tokiak beste dira ere bidaian zehar Manex Unanue protagonistak aurkitzen dituen pertsonaiak. Horietako batzuk aski ezagunak eta aurrez Muguruzaren ibilbide musikalean sekula agertu izan direnak: Muhammed Ali, Che Gevara, Angela Davis, Emiliano Zapata eta Otis Redding. Beste batzuk ordea, ez dira hain ezagunak, edo nik behintzat ez nituen ezagutzen, tartean, Juan Rulfo idazle mexikarra. Bisitatzen dituzten lekuak bezala, azpimarratuko nuke beharbada pertsonaia gehiegi agertzen direla istorioan. Horrela, maiz, pertsonaia errealek apenas dute presentziarik, agertzen diren bezala desagertzen dira eta aldiz, fikziozko pertsonaiek dute komikiko ia pasarte gehienetan pisua.\nFinean, ideia asko azaldu gura dira komikian, momentu batzuetan gehiegi direla pentsatzera helduz. Bisitatutako leku bakoitzarekin eta bidean elkartutako pertsonaia bakoitzarekin, komiki aparte bat sortzeko aukera legoke, baina susmoa daukat hirukoteak zertzeladak eman nahi dituela besterik. Hau da, irakurleari bide eman bere kabuz ezagutzeko leku horietan gertaturiko iraultza txiki zein handiak. Cuban iraultza aski ezagun bat eman bazen ere, Argelen gertaturikoak berebiziko garrantzia izan zuelako. Eta berdin pertsonaia ezagun eta ez hain ezagunekin. Nortzuk ditugu? Zein izan zen beraien ekarpen historikoa? Etxerako lan zerrenda potoloa izango dute batzuek…\nIdeia asko azaldu gura dira komikian, momentu batzuetan gehiegi direla pentsatzera helduz\nKomikia gustura izan dut esku artean, eta lerro hauek idazten amaitu eta denbora laburrean, berriz irakurriko dudanaren ustea daukat. Erakusketa ere tamainakoa iruditu zitzaidan, baina, agian gehiagoren beharra nuen, dosi txikiegia iruditu zaizkit bata zein bestea. Baina, dosi ederrak azken finean. Bitartean, "ferminista" eta komiki zalea naizen aldetik, Black is Beltza animaziozko film noiz bihurtuko den zain geratuko naiz, agian ideiak lasaiago eta zehaztasun gehiagorekin azalduko dira eta.


Zorionak, bai!!! Ordu bateko aurkezpenean, euskarak 50 segundu inguru euki ditu…aurrerapauso handia administrazioa euskalduntzean eta euskaldunen eskubideak errespetatzean. Baina suposatzen dut hori «gai identitario» hutsa izango dela, eta modernoa izateko gaztelaniaz egitera behartuta egongo garela.\nHorretaz aparte, orain dela gutxi EJk egindako oposaketa guztietan «Word» eta «Excel» eskatzen ziren derrigorrean, suposatzen dut ere hori izango dela «Floss» sustatzea. Edo Sinde legearena…aupa zuek, bai!! Oso ondo egiten duzue musika, hori bai!!!


15/09/2019 11:59 0 comentarios\n22/02/2018 11:14 0 comentarios\nGipuzkoako Foru Aldundiak bultzaturik Giza Eskubideei buruzko bi ekimen plazaratu dira berriki gure artean. Batean, Donostiako Aieteko Bakearen Etxean, giza eskubideei buruzko zentro pedagogiko bat zabaldu dela ikusi dut, Eskura izenekoa,\nharen helburua, nonbait, hezkuntza sisteman giza eskubideen kultura sustatzea duela, eta, ildo horretatik, unitate didaktikoak sortuko dituela irakaskuntzan gaia behar bezala lantzeko.\nBestean, Koldo Mitxelena Kulturunean, 'Oroimen Izpiak'...\n10/09/2016 10:10 0 comentarios\nNekez hitz egin liteke Giza Eskubideei buruz, bere subjektua aipatu ezean. Hartara, giza eskubideen kontzeptua prozesu historiko oso bati lotuta dago. Babilonian esklabutzaren lehen abolizioarekin abioan jarri ostean, aintzinako Grezian edota Erroman nagusitu ziren ideiekin (Politika eta Zuzenbidea, hurrenez hurren) garatu zen prozesua, hain zuzen, Erdi Aroan hasiberrituriko indibiduazio, Pizkundeak erakarritako paradigma aldaketa eta, batik bat, Argien Garaikideen eskabide...\n14/03/2016 12:33 0 comentarios


Ulm-eko Eskola itzaltsua, MUGAK Euskadiko Nazioarteko Arkitektura Bienalaren bigarren edizioko protagonista - Bienal Internacional de Arquitectura\nUlm-eko Eskolak erro-errotik aldatu zuen etxebizitzaren itxura, bertan erabili ohi ziren produktuak diseinatzen hasi zenez geroztik. Gaur egun, haren itzala luze-luzea da munduko industria-marka handienen diseinuan.\nEusko Jaurlaritzako Etxebizitza Sailak antolatzen du Bienalaren bigarren edizioa, hogeiren bat elkarte eta erakunderen laguntzarekin; tartean da Euskal Herriko Unibertsitateko Donostiako Arkitektura Goi Eskola Teknikoa ere.\nUrriaren 10etik abenduaren 12ra bitartean, Bienalak ehunetik gora jarduera antolatu ditu. Donostian ez ezik, Bilbon eta Gasteizen ere hainbat ekitaldi izango dira.\nIñaki Arriola sailburuaren esanetan, aurreneko edizioaren arrakastaren ondoren, arkitekturaren alorreko erreferente bihurtu da Mugak Europa osoan, bai eta Euskadiko kultur ekimen garrantzitsuenetako bat ere.


DEUSTUKO IKASTOLAKO BIBLIOTEKA: Patxi Zubizarreta\nNaroa: Patxi oso jatorra izan da, liburua oso miresgarria izan da. Liburu bat zelan idazten da kontatu digu eta esan digu lehenengo eskema bat egiten duela, gero eskuz idazten du berdez umeentzako eta urdin ilunaz helduentzako. Ibaizabal argitaletxeko bat etorri da berarekin.\nMaite: oso mutil jatorra iruditu zait eta istorio asko kontatu digu. Marraztuidazu gutun bat, Usoa eta Ostiraleko opila liburuak irakurrita ditut. Gainera egunkariko argazki bat erakutsi eta bertan munduko gizonik altuena ikusten zen. Berak horrekin pentsatu zuen Xia Tenzin mutil erraldoia asmatzerakoan. Postal batean neska gazte bat agertzen zen ume txiki bat bizkarrean eramaten eta berarentzat horiek dira Jentzi eta Xia.\nNaia: oso ondo azaltzen ditu bere gertakizunak, berak idazten dituen liburu interesgarriak dira, adibidez Xia eta Usoa. Kontatu digu bera ospitalean zegoenean esan zion bere aitak ea etxera joan zitekeen eta berak baietz esan zion baina aita joan bezain laster, negarrez hasi zen. Aitak atea zabaldu zuen eta, horrela ikusita, berarekin gelditzea erabaki zuen. Orduan “Paularen zazpi gauak” liburua asmatu zuen.\nPublicado por Deustuko Biblioteka en 1:35\nETA HEMEN ARGAZKI GEHIAGO!!!\nLIBURUAREN EGUNA: Lehenengo argazkiak!!!


Play jokoa Pony Race Online:\nNola zaldi arraza bat? Beharrean, partida sartu, zure gogoko zaldi aukeratu eta garaipena lortu du. Oztopoen gainetik salto egin, bildu behar diren hobariak eta dibertigarria izatea. . Play jokoa Pony Race konektatuta.\nTekniko jokoa Pony Race ezaugarri\nGame Pony Race gehitu: 07.04.2012\nJokoaren tamaina: 2.72 MB\nJokoa jokatzen: 17745 aldiz\nGame Rating: 4.17 errondan 5 (449 kalkuluen arabera,)\nBezalako jokoa Pony Race Jokoak\nDeskarga jokoa Pony Race\nEmbed Joko Pony Race zure web orrian:\nJokoaren txertatu Pony Race zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Pony Race , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Pony Race -rekin, baita ere, jokoa jokatu zen:


Oianguren BHI Ordizian dagoen ikastetxe publikoa da. DBH, Batxilergoa eta Goi Mailako Zikloa eskaintzen ditugu.\nBatxilergoetan modalitate hauek eskaintzen ditugu: Zientziak eta Teknologia Batxilergoa eta Gizarte Zientzia Batxilergoa.\nLanbide Heziketan, Haur Hezkuntzako Goi Mailako Zikloa eskaintzen dugu. Hau D ereduan ematen da.\nIES Oianguren BHIren ibilbidea luzea eta aberatsa izan da.\n60ko hamarkadaren erdi aldean Ordiziako herriak bigarren hezkuntzako ikastetxe baten beharra ikusi zuen. Hau dela eta hasi ziren Udaletxe eta Hezkuntza Ministerioaren arteko lehenengo harremanak. Ordukoak ditugu Ordiziako Udal Artxiboan aurki ditzakegun lehenengo proiektuak eta eztabaidak ere.\nLehenengo eraikuntza proiektua 1966an Rafael de la Joya arkitektu madrildar famatuak sinatu zuen. Ez zen aurrera atera ordea, eta urte batzuk beranduago, 1972an Ordiziako Udalak lurrak eman ondoren, 1974an, Juan Mauel Encio Cortazar arkitektu donostiarrak egindakoa onartu zen. Proiektu honen arabera 720 ikaslerentzako eraikuntza bat egin behar zen Enzio Cortazarrek zioenez oinplanta hirukia beharko zuen eta alde bakoitzak arlo desberdina jaso behar zuen ( Gizartekoa, Hizkuntzetakoa eta Zientzietakoa).\nAurrekontua 28.200.000 pezetatakoa zen. Eraikuntza egin aurretik lur hauek frutarbolaz beteta zeuden eta zegokien ikerketa geologikoak egin ondoren eraikuntza lanak hasi ziren. Pare bat urte iraun zuten, gutxi gora-behera. Construcciones Zubia izan zen eraikitzailea eta 1976ko irailean eman zitzaien bukaera obrei. 1976-1977 ikasturtean Beasaingo Institutupean hasi ziren lehengo taldeak, guztira lau, biBUPeko lehenengo mailakoak eta beste bi bigarrenekoak. Euskara ikasgaia kontuan hartu gabe, zortziren bat irakasle etorri ziren. Hurrengo ikasturtean hasi zen Ordiziako Institutua bere kabuz lanean. Ikasle kopurua 271 zen. Gehiengoak Ordiziakoak ziren, baina baita inguruko herrietakoak ere: Zaldibia, Legorreta, Itsasondo, Arama, Altzaga eta Gaintza.\nHasierako urteetan A zen hizkuntza eredu bakarra, 1982-83 ikasturtean D eredua ireki zen. A eta B ereduak desagertuz joan dira eta gaur egun ikasle guztiek D ereduan ikasten dute. Hala ere, gizartearen eskaeren arabera, D ereduan murgiltzeko hainbat hizkuntza egokitzapen eskaintzen ditugu.\n1996-1997 ikasturtean Derrigorrezko Bigarren Hezkuntza ezarri zen. Aldaketa honekin ikasle kopurua nabarmen handitu zen eta baita irakasle kopurua ere. 2000-2001 ikasturtean Haur Hezkuntzako Goi Mailako Heziketa Zikloa jarri genuen martxan. Honek gure hezkuntza eskaintza aberastu egin zuen eta honekin batera bide berriak ireki ditugu.\nUrte hauetan makina bat proiektu, ekimen eta jarduera burutu ditugu:\nIkastetxeak alde batetik: Hezkidetza , Focalizatua,...;\nikasleekin bestalde, hainbat ekimen aurrera eraman dira: antzerki saioak, zinema ikustaldiak, Aste Kulturalak, aldizkariak, ingurugiroarekiko eta beste zenbait arlori lotutako proiektuak , ikasle elkartrukatzeak, ikasbidaiak nola Penintsula hala Europan zehar, mendi irteerak, eskola kirola; gainera, mintegi desberdinek antolatutako irteera didaktikoak egin ditugu Euskal Herrian zehar.\nAzken urteotan, eta erronka berriei aurre egiteko, egitasmo berriak gauzatzen ari gara.\nEraikin bera eraldatu eta handitu dugu, Informazio eta Komunikazio Teknologia berrietara egokituz.\nGainera, etorkinentzat harrera gela , Bizikidetza eta Leonardo da Vinci (Zikloko ikasleak atzerrian lan praktikak egitekoa) proiektuak garatzen ari gara , besteak beste.\nIldo honetatik, ezin ahaztu 2004-2005 ikasturtean Eusko Jaurlaritzak emandako "Kalitatea Hezkuntzan" agiria.


HEZKIDETZAN ESKU HARTZEN talde-bloga: EMAKUMEAK LEHEN LERROAN\nAndrozentrismoaz ari garenean gizona eta gizonaren ikuspuntua beste guztiaren erdigunean jartzen dela esaten dugu. Errealitatearen kontzepzioa hau ikuspegi maskulinoa ikuspegi bakar eta unibersal gisa ulertzetik dator. Honek emakumeon eta emakumeon munduaren ikustaraztea galarazten du, ikuspegi femenino baten ukapena eta emakumeok egindako ekarpenenen aintzakotza falta. Ikuspegi hau bizitzako espazio guztietan ematen da, artean, instituzioetan, lanean, hezkuntzan, komunikazioan, hizkuntzan, harreman pertsonaletan... izan ere, bizitza ikusi, aztertu eta ulertzeko modu batez ari gara.\nHonen aurrean bi erronka azpimarratuko nituzke. Batetik, uste dut emakumeon ekarpena eta ikuspegia txertatzea ez dela nahikoa, ezinbestekoa deritzot horrez gain ikuspegi eta praktika androzentristak alde batera uztea. Hegemonikoak diren balore, diskurtso eta praktiken rol aldaketa bat eman behar da hegemonikoak ez direnak gailentzeko. Bestetik, azken urteotan hartutako neurri bat datorkit burura, diskriminazio positiboa. Uste dut neurri garrantzitsu bat dela emakumeon presentzia eta ekarpenak bermatze bidean, baina arrisku bat ikusten diot, emakumeen parte hartzeak ez du zertan emakumeon ikuspegia bermatzen, horregatik uste dut garrantzitsua dela diskriminazio positiboa emakumeon presentziaz gain, emakumeon ikuspegi, balore eta praktikara bideratua egotea.\nHonen adibideetariko bat bertsolaritzan dugu, emakume bertsolarien presentzia handitzeaz gain, gaiaetan, baloreetan edota tradizioan ikuspegi aldaketa bat ematen da. Horrek emakumea jendartean subjektu aktibo bilakatzen du, emakumea sorkuntzan, kontakizunean eta aldaketan da subjektu aktibo. Agente aldaketa bat ematen da, produktuaren aldaketa ematen da eta hartzaile eta kontsumitzaileen aldaketa ematen da. Subjektu eta balore aldaketa horiek erreferentzia aldaketak suposatzen ditu eta horrek emakumeon identitate eta espazioen eskuratzea bermatzen du.\nAldaketa guzti horiek esparru ezberdinetan eman behar dira eta esparru garrantzitsuenetariko bat eskola dugu. Paradigma aldaketa horiek geletan eman behar dira, emakumeak lehen lerroan jarri behar ditugu, emakumeon ikuspegia integratu behar dugu, finean balore berrien gainean eraikiko dugun hezkuntza eredua sortu behar dugu.\nETIKETAK #ane, Emakumeak protagonista


Irekia Eusko Jaurlaritza - Gobierno Vasco :: Euskadiko gorren komunitateak zeinu hizkuntzaren izena esleitu dizkie lehendakariari eta bere kabineteko kide bakoitzari\nEuskadiko gorren komunitateak zeinu…\n<iframe src="https://www.irekia.euskadi.eus/eu/embed/videos?video_path=2021%2F06%2F10%2Fnews_69855%2Fhtml5%2Flengua_signos.mp4" width="320" height="210" allowfullscreen></iframe>\nEuskadiko gorren komunitateak zeinu hizkuntzaren izena esleitu dizkie lehendakariari eta bere kabineteko kide bakoitzari Iturria: Irekia\nlehendakari.gif Iturria: Irekia\nerkoreka.gif Iturria: Irekia\nmendia.gif Iturria: Irekia\ngaramendi.gif Iturria: Irekia\ntapia.gif Iturria: Irekia\nazpiazu.gif Iturria: Irekia\nbildarratz.gif Iturria: Irekia\narriola.gif Iturria: Irekia\nsagardui.gif Iturria: Irekia\nartolazabal.gif Iturria: Irekia\nzupiria.gif Iturria: Irekia\nhurtado.gif Iturria: Irekia\nZeinu_Hizkuntzaren_Eguna_Dia_Lengua_Signos.jpg Iturria: Irekia\nUrkulluren zeinua bere orrazkerarekin lotzen da, artaziak bere abizenaren U hizkiarekin lotuz\nEusko Jaurlaritzako sailburuek zeinu hizkuntzan bakoitza identifikatzen duen zeinua erakusten dute bideo batean\nEuskal Gorrak eta Eusko Jaurlaritzaren arteko ekimen bateratuak zeinu mintzaira ikusarazi eta gorren komunitatearekin enpatizatzea du xede\nIñigo Urkullu lehendakaria eta bere kabinetea osatzen duten hamaika sailburuak Eusko Jaurlaritzaren Irekia atarian gaurtik ikusgai dagoen bideoaren protagonistak dira. Irudietan, sailburuek pertsona gorrek komunikatzeko baliatzen dituzten zeinu pertsonalak erakusten dituzte, sailburu bakoitzak berea. Taldeko bideo horretaz gain, sailburu bakoitza identifikatzen duen zeinua ikus daiteke Irekia-ko bere profil ofizialean txertatutako animazio txiki baten bidez. Argazkian klik bakar bat eginda, GIF animatu bat zabaltzen da eta bertan gobernu kide bakoitzak bere izena adierazten du zeinu hizkuntzan.\nHonako hau Euskal Gorrak (Pertsona Gorren Elkarteen Euskal Federazioa) eta Eusko Jaurlaritzaren arteko ekimena da eta gorrekin enpatizatu eta haien hizkuntza ikusarazi eta gizarteratzea du helburu, gaur Estatuan ospatzen den Zeinu Hizkuntzen Eguna dela eta. Halaber, ekimen honekin zeinuen mintzaira sustatu eta bultzatzen dutenek eta komunikazio eta kultura hizkuntzatzat aldarrikatzen dutenek egindako lana eta ahalegina aitortu nahi da.\nPertsona gorrek ematen dute zeinu pertsonala, eta pertsona bat izendatzeko beharretik sortzen da zeinua. Zeinua pertsona bati erreferentzia egiten dio identitate markatzailea da eta ahozko hizkuntzan pertsonen izen propioen funtzio bera du. Izendapen horrek zeinu pertsonala jasotzen duen pertsona gorren komunitatean sartuta dagoela adierazten du. Halere, badaude komunitatetik kanpo dauden pertsona ospetsuak eta garrantzitsuak zeinu hori jasotzen dutenak.\nKasu askotan, zeinua jasotzen duen pertsonaren itxura bisuala edo portaera adierazten dute, baina beste ezaugarri batzuk ere adieraz ditzakete. Horrela, Eusko Jaurlaritzako kideei esleitutako zeinuak pertsonaren itxurari erreparatzen diote gehienbat (sarritan, ileari), kasu bakanen batean edo bestean nortasunarekin edo portaerarekin ere lotuta badaude ere. Euskal Gorrak federaziotik azaldu dutenez, Urkullu lehendakariak “beti eramaten du ile motzagoa alboetatik eta, beraz, buruko albo batean duen guraizeen zeinua eta U (abizenaren hasierako letra) lotzen dira, eskuzko konfigurazio bera baitute. Bi lehendakariordeen kasuan ere, erreferentziazko markagailua ilea da eta, horrenbestez, Josu Erkorekari esleitutako zeinua bere abizena gehi ilearen forma adierazten du eta Idoia Mendiaren kasuan hain bereizgarri izan ohi duen kopeta-ile zuzena adierazten du zeinuak.


«Txupinazoa botatzea ANVri dagokio; jasotako bozken bermea baitute»\nBi aste falta dira Berriozarko (Nafarroa) festak hasteko, eta giroa bero dago herrian. Duela bi urte bozeramaileen batzordean hitzartutako akordioaren arabera, ANVri dagokio txupinazoa botatzea, baina UPN, PSN, CDN eta Nafarroako EB ez daude orduan hartutako erabakiarekin konforme. Giro horretan, iazko festak datozkio gogora Xabier Lasa Berriozarko alkateari (Nafarroa Bai). Orduan ere tentsioa zegoen herrian, eta Foruzaingoa Udalak antolatutako kontzertu batean bildutakoei oldartu zitzaien, jendea zauritzeraino. Horrelakorik berriz ez gertatzea nahi du, eta «probokazioetan» ez erortzeko deia egin die herritarrei: «Mundu guztia animatzen dut probokazioetan ez erortzera, festarik alaienak ospa ditzatela, alaitasunez eta uste dutenari eutsiz».\nZergatik aukeratu zenuen ANVren udal taldea txupinazoa botatzeko?\nErabaki hau duela bi urte hartutakoa da. Eledunen batzorde batean hartu genuen erabakia, ni alkatetzan sartu nintzenean. Festetako txupinazoa alderdi bozkatuenek botako zutela adostu genuen, bozetan ateratako boto kopuruaren arabera. 2007an guri egokitu zitzaigun, eta guk beste kultur erakunde bati eman genion. Bigarrenean UPNri egokitu zitzaion, eta haiek bota zuten. Logika berari jarraituz, aurten ANVri dagokio. Beraz, ez da nik zuzenean hartutako erabaki bat. Adostasuna dut erabaki horrekin, baina eledun guztien erabaki bat izan zen.\nNolanahi ere, erabaki hori atzera botatzeko mozio bat aurkeztearekin mehatxu egin dute UPNk, PSNk, CDNk eta Nafarroako EBk. Nola baloratzen duzu haien jarrera?\nBerez ez da mozio bat, ezohiko osoko bilkura bat egiteko eskaria da. Eskumena dute hala eskatzeko, eta 21a baino lehen egin beharra daukagu. Testu bat aurkeztuko dute, bi punturekin. Aurrena ETAren azken atentatuen inguruko deklarazio bat da, eta bigarren puntuan alkateari exijitzen diete ANVk ez dezala festetako txupinazoa bota. Iragarrita bezala gertatzen bada, osoko bilkurak nire nahiaren kontrako erabakia hartuko du.\nExijitu egiten dizuete hori egiteko, baina derrigortuta al zaude erabaki hori betetzera?\nDerrigortuta ez nago. Osoko bilkurak eskuduntza batzuk ditu, alkatetzak beste batzuk eta gobernu batzordeak beste batzuk. Txupinazoaren kasua ez dago zehaztuta; ez da legean agertzen den kontu bat. Udal bizitzan honek ez du garrantzi handirik; beraz, ez dago inon araututa. Legeak esaten duena da arautu gabe dauden eskuduntzak alkatearenak direla. Erabakia alkateak hartu behar du. Baina, alkate batentzat, niretzat bai behintzat, gogorra da osoko bilkurak esandakoa ez onartzea. Plenoan zer gertatzen den ikusi beharko da, baina badirudi bidegurutze batean aurkituko naizela. Alde batetik nire printzipioek gauza bat esaten didate, eta bestetik, osoko bilkurak kontrakoa esango dit.\nEta zein erabaki hartuko duzu?\nBaloratu egin beharko dut, eta asko hitz egin beharko dut. Batez ere erdigunean daudenekin hitz egin beharko dut, hau da, ANVko zinegotziekin. Uste dut elkarrekin hartu beharko dugula erabakia. Oraingoz, ikusi beharko da gertaerek zer esaten diguten.\nHala ere, printzipioek esaten dizute ANVk bota beharko lukeela, ezta?\nBai, horretan ez dut zalantzarik. Uste dut haiei dagokiela. Herritarren bozka dute berme gisara, guztiok izan dugun bezala. Ezin daiteke marjinatu herriaren parte bat. Hori, nire ustez, printzipio demokratikoen kontrako gauza bat da. Hemen botoak ez dira ilegalak. Pertsonak ez dira ilegalak, eta niretzat astakeria galanta da horrela hitz egitea eta horrela pentsatzea.\nANVren udal taldea ez desegitea leporatzen dizuete alderdi horiek. Agindu zehatzik gabe horrelakorik ez duzuela egingo erantzun duzue zuek. Zergatik jarrera hori?\nGu legez kanporatzeen kontra gaude. Uste dugu ideia politiko batzuk ez daitezkeela horrela kendu mapatik, boterearen borondatea horrela delako. Herriak erabaki behar du nor bozkatzen duen eta zein ideietan pentsatzen eta sinesten duen. Hori alde batetik. Bestetik, hor badaukagu erabaki judizial bat, eta betetzen ez bada, inhabilitazioa dauka ondorio gisa. Batzuetan, gustatzen ez zaizkigun gauzak egin behar dira, horrela derrigortuta gaudelako. Bere garaian Auzitegi Gorenak eta lehenago Auzitegi Nazionalak eman zuten ANV alderdiaren legez kanporatzearen inguruko epai bat. Guk ulertu genuen gauza bat dela alderdi politiko bat eta beste bat udal talde bat. Geroago, Estatuaren Abokatuak epaitegiari eskatu zion zehaztu zezala udal taldeak ere desegin behar ziren edo ez. Duela hiru edo lau aste komunikabideek jakinarazi zuten Gorenak baietz diola. Hori orain arte ez zegoen inon esanda. Nik, konpartitzen ez dudan arren epaia beteko dut, baina Udalera komunikazio ofiziala etortzen zaidanean.\nLegegintzaldiaren hasieran ANVren eskutik abiatu zineten, baina gero Gobernu batzordetik eta komisioetatik kanporatu zenituzten. Zer gertatu zen?\nEz zen adostasun bat lortu funtzionamenduan. Eta kasu honetan, uste dut alderdien estrategia globalek eragin zuzena izan zutela. Eta ez naiz gure aldetik bakarrik hitz egiten ari. Uste dut, momentu konkretu batean gure gobernukide zirenek Berriozar erabili nahi izan zutela udalgintzatik kanpoko kontuak lortzen saiatzeko, eta gainera arazotan jarri gintuzten. Saiatu ginen hitz egiten eta gauzak adosten, baina azkenean, ordura arte nahiko ona zen kolaborazio bat pikutara joan zen.\nUdaletik kanpora dauden gai batzuetarako Berriozar erabiltzen saiatu zirela diozu. Zehaztu dezakezu gehiago?\nBeste gauzen artean gertatu zen hori. Funtzionamenduaren inguruan ere bagenituen desadostasunak. Guk ez genuen sentitu behar adinako babesa ANVren aldetik, baizik eta kontrakoa. Batetik, ikusi genuen ANVri ez zitzaiola interesatzen globalki gurekin elkarlanean aritzen ziren itxura ematea. Etsenplu bat paratzeagatik, pasa den urtean ANVk, guri jendaurrean eta Berriozarren bertan erran zigun -eta agiriak kaleratu zituen, eta kartelak jarri- UPN eta PSNrekin bat egiten ari ginela legez kanporatzearen estrategian. Hori izan zen azken tanta, oso gaindituta zegoen edalontzi batean. Udal gobernu batean zaudenean, eta gurea zen bezalakoan -ez genuen gehiengo osorik-, beste jarrera batekin jokatu behar da, gobernagarritasuna bermatuz. Desadostasunak etengabe jendaurrean eta modu mingarri batez aireratu ordez, barne bideetatik konpondu behar dira.\nOrain, gutxiengoan ari zarete gobernatzen. Zaila izaten ari al da?\nZaila da. Baina mundu honetan gauza inportante guztiak zailak izaten dira. Egunerokotasunean udalgintzan aritzeko ez dugu arazorik. Aurretik egon zen udal gobernuak, oso gauza gutxi egin zuen herriari begira. Hemendik buelta bat eman besterik ez dago ikusteko bi urtean herria zenbat aldatu den. Eta teorian, askoz indar gutxiagorekin egin dugu. Baina zergatik? Lana dagoelako, ilusioa dagoelako, eta gure atzean talde indartsu bat dagoelako.\nZentsura mozioaz hizketan ere aritu dira PSN, UPN eta CDN. Hauteskundeak baino lehen alkatetza galdetzeko beldurrik bai?\nBeldur hori beti dago. Hala ere, ez da kontu erraza. Txupinazoaren polemika artifizioso hau higadura estrategiaren ondorio da. Oposizioak hasieratik ez zuen onartu gobernua galdu zuela, eta bide guztietatik saiatzen ari da gu kendu eta beren gestio eredua berriz jartzen. Baina horretarako EBren botoa behar dute. Begira zer nahas-mahasa gertatuko litzatekeen: UPNk, handik bereiztu den PPko zinegotzi batek, PSNk, CDNk eta EBk bat egin beharko lukete. Baina, dena da posible. Gu, apaltasunez, hemen gaude, gauden arte. Nik uste dut legealdi osoa bukatuko dugula. Baina, aurretik ematen bada, oso kontzientzia lasairekin joango gara, egin behar genuena egin dugulako.


Dozenaka auzo elkartek eskatu dute alarma egoerak iraun bitartean pisu turistikoak ixteko : Irutxuloko Hitza\nBagera elkarteak salatu du erabilera turistikorako etxebizitzen etxe atarietan, erakunde publikoek Donostiako Euskararen Ordenantza urratzen duten plaka ugari jarri dituztela. (Argazkia: Bagera)\nKoronabirusaren krisiaren aurka Espainiako Gobernuak hartutako azken neurriek lehentasunezko jarduera izendatu dituzte zenbait ostatu, gaitzak kutsatutakoak bertan hartzeko testuinguruan. Pisu turistikoetara eramatea bizilagunentzat arriskutsua dela eta, erabat ixteko eskatu zuten asteartean Hego Euskal Herriko eta estatu osoko 36 auzo elkartek, osasuna eta segurtasuna bermatzeko neurri gisa.\nPedro Sanchez presidenteak martxoaren 19an dekretu bidez iragarri zuen etxebizitza turistiko eta hotelen itxiera, baina handik lau egunera, martxoaren 23an, Garraio eta Mugikortasun Ministerioak zenbait ostatu turistiko oinarrizko zerbitzu gisa izendatu zituen, batez ere, gaixoak hartzeko leku gisa.\nBigarren neurri horrek auzo elkarte ugariren haserrea eragin du, besteak beste, Parte Zaharreko, Egiako, Uliako eta Herrera-Altzako auzo elkarteena, baita Bizilagunekin plataformarena ere. Salatu dute gobernuak etxebizitza turistikoetan hartu nahi baditu koronabirusak gaixotutako pertsonak, etxe horiek sarrera eta hainbat espazio komun partekatzen dituztela gainerako bizilagunekin. Bereizitako sarbidea duten eta milaka ohe libre dituzten hotelak eta pentsioak erabiltzeko eskatu dute.\nAlbiste hau Argia hedabideak idatzi du, eta osorik irakurri daiteke Argia.eus webgunean.


Laxoa Kultura Intereseko Ondasun Inmaterial aitortzeko espedienteari hasiera eman dio Nafarroako Gobernuak\nKultura > Kultura Ondasun Immaterialak > LAXOA\nBaztanen eta Malerrekan jokatzen da, eta baliteke euskal pilotan bizirik jarraitzen duen modalitaterik zaharrena izatea.\nKultur Intereseko Ondasun Inmaterial gisara aitortuko dute laxoa.\nNafarroako Gobernuko Kultura, Kirola eta Gazteria Departamentuak hasiera eman dio "Laxoa jokoa" Kultur Ondasun Inmaterial (KOI) aitortzeko espedienteari, Laxoa Elkarteak proposatuta. Baztanen eta Malerrekan jokatzen da, eta baliteke euskal pilotan bizirik jarraitzen duen modalitaterik zaharrena izatea.\nHorrela jasotzen da Kultura-Vianako Printzea Erakundeko zuzendari nagusiak, Dori Lopez Juriok, emandako eta pasa den asteartean, uztailaren 31n, Nafarroako Aldizkari Ofizialean (NAO) argitaratutako ebazpenean. Ikuspegi inmaterialetik, laxoa jokoa Nafarroarentzat garrantzi berezia duen ondasun bezala hartzen da, duen berezitasunarengatik nahiz bizirik jarraitzeagatik. Alde batetik, pilota-jokoaren antzinako modalitatea da, soilik Foru Erkidegoan bizirik iraun duena, eta, bestetik, jokoaren praktika erkidegoko transmisioaren adierazpen bizia, sustraitua eta partekatua da.\nLaxoa jokoa, guante bezala ere ezagutzen dena, plaza librean jokatzen da, eta lau pilotarik osatutako bi talde aritzen dira aurrez aurre. Sakea harri finko edo plazaren alde batean jarritako botarritik egiten da, eta jokalariek, modalitate honetako larruzko eskularru espezifikoak jantzita, pilota zuzenean botatzen dute tantoa edo marra lortu arte. Laxoan aspaldi pilota-soroetan jokatzen zuten, herritik distantzia batera zeuden zelaietan. Beranduago, herrietako plazetan jokatzen hasi ziren. Euskal pilotaren inguruko bertze joko batzuen antzeko ezaugarriak ditu; hala nola, bote luzea, errebotea edo paxaka. Euskal Pilotaren eremutik kanpo, badira antzeko bertze modalitateak, Espainian (Valentzia edo Lanzarote), Europan (Frantzia, Belgika, Holanda eta Italia) eta Amerikan (Mexiko, Kolonbia, Ekuador edo Argentina).\nBerezitasun horiez gain, bertze batzuk ere nabarmendu daitezke: herrietako plazak hartzen ditu; elizarekin oso lotuta dago, jokorako espazioa bezala (eliz atariak, hormak eta teilatua) nahiz pilotari apaiz edo erritu erlijiosoen erreferentzia historiko ugari izateagatik, Angelusaren otoitza bezala; eta lanbide tradizionalak bizirik irautea eskatzen du, hots, ezinbertzekoak diren bi tresna egiten espezializatuak (pilota eta eskularrua). Baina, bizirik iraute hori zailtzen duten faktore ezberdinak izan badira; erraterako, lurralde-eremu guttitan ezarrita egotea, jokalari gutti izatea, arauak konplexuak izatea, alboko eraikinei edo jokatzeko lekuei kalteak egitea, eta beharrezko tresnak fabrikatzen dituzten eskulangileak pixkanaka desagertzen joatea.\nKO aitortzeko prozesua\n"Laxoa jokoa" Kultura Intereseko Ondasun Inmaterial (KOI) aitortzeko espedienteari hasiera eman ondoren, Kultur Ondareari buruzko Foru Legean jasotako prozesua irekiko da hemendik aitzinera.\nModu horretan, irekitze horren ondorioz Kultur Intereseko Ondasunentzako Legean ezarritako babesteko erregimena aldi baterako aplikatuko da, eta Foru Administrazioak 20 hilabeteko epea izanen du prozedura ebatzi eta jakinarazteko. Horrez gain, espedientea hastearekin, jendaurrean jakitera emateko 30 eguneko denboraldia irekiko da. Espedientean Nafarroako Kultura Kontseiluaren derrigorrezko txostena sartuko da.\nAlbiste hau erra.eus-ek argitaratu du eta CC-by-sa lizentziari esker ekarri dugu ARGIAra.\nKanal honetan artxibatua: LAXOA\nLAXOA kanaletik interesatuko zaizu...


2020ko maiatzaren 28ko Udalbatzaren balorazioa | Donostiako Eusko Alkartasuna\nDonostiako Udala normaltasuna berreskuratzen ari da, eta gaur maiatzeko Udal Osoko Bilkura egin da, nahiz eta, espero zen bezala, segurtasuna bermatzeko hainbat neurri hartu diren.\nEusko Alkartasuna pozik agertu da Bozeramaileen Batzordeak bi adierazpen instituzional onartu dituelako: bat, azken egunetan alderdi politikoen egoitzetan izandako erasoak gaitzestekoa, eta, bestea, COVID-19ren pandemiaren ondorioz presoen artean sortutako egoerari buruzkoa. Bi adierazpen horiek, ordea, ez ziren aho batez onartu, eta, horrela, normalizazio politikorako eta bizikidetzarako urratsak emateko daudela frogatu da.\nFaltan somatu dugu, gure Udalak aurkituko duen egoera ekonomikoa hobeto ezagutu ahal izatea, eta COVID-19a uzten ari den krisi ekonomikoa ahal den neurrian arintzeko lan egitea. Hala ere, udal osoko bilkuran aurkeztu diren ekimenek lotura zuzena izan dute pandemiak eragin duen egoerarekin.\nEusko Alkartasunatik espero dugu Udal Talde Politikoek akordio handiak lortzea Donostiako herritarren bizi-kalitatea hobetzeko, COVID-19ren pandemiak Donostian utziko dituen ondorio sozial eta ekonomiko larriak arinduz, eta zerbitzu publikoak, osasuna eta enplegua defendatuz.\nDonostiako Eusko Alkartasunako Batzorde Eragileak Parte Zaharreko Batzokiak berriz ere jaso duen erasoa gaitzesten du / La Ejecutiva Local de Eusko Alkartasuna condena el nuevo ataque que ha sufrido el Batzoki de la Parte Vieja